आर्थिक हलाखीच्या स्थितीमुळे माझ्या वडिलांना कुस्तीमध्ये कारकीर्द करता आली नाही , त्यांचे अपुरे स्वप्न मी रिओ ऑलिम्पिकमध्ये पदक जिंकूनच पूर्ण करणार आहे , असे भारताचा कुस्तीगीर रवींदर खत्रीने सांगितले . खत्री हा आगामी ऑलिम्पिकमध्ये ग्रीकोरोमन विभागातील ८५ किलो गटात भारताचे प्रतिनिधित्व करणार आहे . तो मूळचा हरयाणाचा मल्ल असून तो आर्मी स्पोर्ट्स इन्स्टिटय़ूटमध्ये बलवंत सिंग यांच्या मार्गदर्शनाखाली सराव करीत आहे . त्याने राष्ट्रीय विजेता सोमवीर सिंग याच्यावर मात करीत ऑलिम्पिक पात्रता फेरीत स्थान मिळवले . कझाकिस्तानमध्ये झालेल्या पात्रता स्पर्धेत त्याने कांस्यपदक मिळवत ऑलिम्पिक तिकीट निश्चित केले होते . ‘‘आगामी ऑलिम्पिकमध्ये युक्रेनच्या खेळाडूंचे प्रामुख्याने माझ्यापुढे आव्हान असणार आहे . त्या दृष्टीने सरावात मी भर देणार आहे . ऑलिम्पिकपूर्वी पोलंड व अमेरिका या दोन ठिकाणी भारतीय मल्लांसाठी सराव शिबीर होणार आहे . त्याचा फायदा मला निश्चित होणार आहे . या शिबिरासाठी केंद्रीय क्रीडा मंत्रालयातर्फे लक्ष्य ऑलिम्पिक पदक व्यासपीठ योजनेंतर्गत आर्थिक साहाय्य लाभले आहे , ’’ असे खत्री याने सांगितले . ‘‘रवींदर हा अतिशय जिगरबाज खेळाडू आहे . सेनादलात असल्यामुळे या खेळाडूंच्या शारीरिक व मानसिक तंदुरुस्तीवर नेहमीच भर दिला जात असतो . त्यामुळे ऑलिम्पिकमध्ये तो आत्मविश्वासाने लढत देऊ शकेल . तो किमान कांस्यपदक मिळविल अशी मला खात्री आहे , ’’ असे बलवंत सिंग यांनी सांगितले . रवींदरला नेटसर्फ कंपनी व लक्ष्य फाऊंडेशन यांच्यातर्फे आर्थिक पुरस्कार देण्यात आला आहे . नेटसर्फचे संस्थापक सुजित जैन व लक्ष्य फाऊंडेशनचे संस्थापक विशाल चोरडिया यांच्या हस्ते त्याचा येथे सत्कार करण्यात आला . रवींदरचे वडील जयप्रकाश यांचा रिओ येथे जाण्यायेण्याचा खर्चाची जबाबदारी आम्ही उचलणार आहोत , असे सुजित जैन यांनी या वेळी सांगितले . लक्ष्य फाऊंडेशनचे संस्थापक व ग्रॅण्डमास्टर अभिजित कुंटे हेही उपस्थित होते .


आपल्या शरीराने आणि हृदयाने अपेक्षेप्रमाणे काम करावं असं वाटत असेल , तर त्याला चांगली झोप हवीच . सर्वसाधारणपणे रात्रीची ६ ते ८ तास झोप घेण्याचा सल्ला दिला जातो . मात्र कामाच्या व्यग्र वेळा , अतिरिक्त ताण , स्पर्धा आणि बदललेल्या जीवनपद्धतीमध्ये रात्रीच्या वेळी ६ ते ८ तास झोप घेणे शक्य होत नाही . परंतु त्याचा आरोग्यावर विपरित परिणाम होतो . आपलं झोपेचं चक्र टप्प्यांमध्ये विभागलेलं असतं . हलक्या झोपेपासून गाढ झोपेपर्यंत आणि नंतर पुन्हा हलक्या झोपेकडे . आपलं शरीर गाढ झोपेच्या टप्प्यात शिरण्यासाठी स्वतःला सज्ज करतं , तेव्हा हृदयाची गती आणि रक्तदाब कमी होतो . याच काळात आपलं शरीर इंद्रियांना आवश्यक असलेली विश्रांती देऊन स्वतःला पुन्हा ताजंतवानं करतं . त्यामुळे उत्तम आरोग्यासाठी चांगली झोप गरजेची असते . विशेष म्हणजे आपण किती झोपतो यापेक्षा कसे झोपतो हेही तितकेच महत्त्वाचे असते . अनेकांना दिर्घकाळ झोपल्यानंतरही फ्रेश वाटत नाही किंवा सारखी झोप येत राहते . जास्त वेळाची झोप मिळाल्यानंतरही शांत वाटत नाही याचे कारण आपल्या झोपण्याच्या पद्धतीत असते . झोपेची गुणवत्ता महत्त्वाची – १२ तास झोपूनही तुम्हाला खूप थकल्यासारखे आणि ऊर्जा खर्च झाल्यासारखे वाटत असेल तर त्यात तुमचा अजिबात दोष नसतो . झोपेत तुमच्या झोळ्यांची होणारी हालचाल शांत झोप न होण्यासाठी कारणीभूत असते . झोपेत असतानाही दर ९० ते १२० मिनिटांनी आपल्या डोळ्यांची हालचाल होते आणि आपल्याला जास्त काळ झोपूनही झोप पूर्ण न झाल्याचा फील येतो . त्यामुळे आपण किती तास झोपलो यापेक्षा ती झोप कशी होती हे लक्षात घेणे जास्त महत्त्वाचे असते . अपुऱ्या झोपेचा आरोग्यावर कसा परिणाम होतो – आपली झोप चांगली झाली तर आरोग्य चांगले राहण्यास मदत होते . ज्यांना दिर्घकाळासाठी शांत झोप येते त्यांच्यात कोणत्याही प्रकारच्या भितीचे प्रमाण जास्त असते तसेच हे लोक लवकच चिडतात किंवा जास्त थकतात असेही काही अभ्यासांतून समोर आले आहे . या लोकांना जास्त कितीही झोप झाली तरी ती पुरेशी वाटत नाही आणि दिवसभर झोप येत राहते . त्यामुळे कमी वेळासाठी गाढ झोप लागणे हे जास्त वेळ झोपण्यापेक्षा जास्त आवश्यक असते . मात्र दिर्घकाळ झोपणे हे आरोग्यासाठी चांगले नसते . शांत झोप लागण्याचे उपाय गरम पाण्याने आंघोळ करा – गरम पाण्याने आंघोळ केल्यामुळे शरीरातील स्नायू शिथिल होतात . यामुळे शांत झोप लागण्यास मदत होते . झोपताना फोन दूर ठेवा झोपताना मोबाईल आणि इतर इलेक्ट्रॉनिक उपकरणे जवळ ठेवल्यास झोपेत अडथळा येतो . त्यामुळे ही उपकरणे दूर ठेवल्यास किंवा बंद केल्यास चांगली गाढ झोप लागण्यास मदत होते . त्यामुळे झोपताना मोबाईल , टॅबलेट आपल्या जवळ नसेल याची विशेष काळजी घ्या . झोपताना कॉफी पिऊ नका कॉफीमध्ये कॅफेन असते , ज्यामुळे झोप येत नाही . त्यामुळे झोपण्यापूर्वी काही काळ कॉफी घेणे टाळावे . त्यामुळे चहा , कॉफी घेण्यापेक्षा दूध घेतलेले केव्हाही चांगले . झोपण्याच्या वेळा नक्की करा ज्याप्रमाणे जेवणाच्या वेळा आरोग्य उत्तम राहण्यासाठी आवश्यक असतात त्याचप्रमाणे झोपण्याच्या वेळाही नियमित असणे आवश्यक आहे . रोज ठराविक वेळेला झोपल्यास आपल्या शरीराला त्या विशिष्ट वेळेची सवय लागते . रोज त्याच वेळी झोपल्यास शरीराला त्याचा निश्चितच फायदा होतो .


मुकुंद धस , लुधियाना गतविजेत्या तामिळनाडूने एकतर्फी अंतिम सामन्यात केरळचा ७७ - ५८ असा पराभव करून ६९व्या कनिष्ठ राष्ट्रीय बास्केटबॉल स्पर्धेतील मुलींचे विजेतेपद पटकावले . मुलांच्या चुरशीच्या आणि वेगवान अंतिम लढतीत केरळने १०८ - १०१ अशा फरकाने राजस्थानचे आव्हान परतवले . उत्तर प्रदेशची वैष्णवी यादव आणि राजस्थानच्या राजीव कुमार यांची स्पर्धेतील सर्वोत्कृष्ट खेळाडू म्हणून निवड करण्यात आली . श्रीकलावर पूर्णपणे अवलंबून असलेल्या केरळला वेगवान तामिळनाडूने अजिबात संधी दिली नाही . उपांत्य फेरीत उत्तर प्रदेशच्या वैष्णवी यादवची यशस्वी कोंडी केलेल्या तामिळनाडूने सोमवारी श्रीकलाची डाळ शिजू दिली नाही . मध्यांतराला ४५ - २५ अशी मोठी आघाडी घेतलेल्या तामिळनाडूने आपल्या खेळाडूंना विश्रांती देण्यासाठी उत्तरार्धात खेळाची गती थोडी संथ केली , परंतु केरळने काहीच प्रतिकार न केल्याने तामिळनाडूने आपले विजेतेपद सहजपणे राखले . केरळच्या मुलांनी सुरुवातीला घेतलेली आघाडी राजीव आणि सुमितच्या अचूक नेमबाजीच्या जोरावर राजस्थानने १२व्या मिनिटात खेचून आणली . मात्र केरळने सांघिक खेळाचे उत्कृष्ट प्रदर्शन करून मध्यांतरापूर्वी आघाडी पुन्हा खेचून घेतली . दोन्ही संघ आक्रमणावर लक्ष केंद्रित करत असल्याने गुण भराभर वाढत होते . उंच सेजीनच्या दोन ‘डंक’मुळे विजेत्यांना चांगलाच जोश चढला होता . खेळ संपण्यास पाच मिनिटे बाकी असताना केरळकडे तीन गुणांची आघाडी होती . या मोक्याच्या क्षणी चाको सायमनने लागोपाठ पाच गुण नोंदवून त्यात अधिक भर घातली . राजस्थानने हार न मानता चिकाटीने खेचून पिछाडी भरून काढली . शेवटच्या मिनिटात विजेत्यांनी शांतपणे खेळून विजयश्री खेचून आणली .


मनपंखी माधव गवाणकर – response . lokprabha @ expressindia . com मला ‘म्हातारा’ व्हायला , म्हणवून घ्यायला खूप आवडतं . म्हाताऱ्या माणसाला कोकणात ‘बाबा’ म्हणतात . मी बाबा छत्री मुद्दाम घरी विसरून कॉलेजकडे अजून शिकवायला जातो आणि येताना वय विसरून भिजत भिजत घरी येतो ! काही लेमन यलो फुलपाखरं शिकवणीला लेकरं यावी तशी माझ्या आधीच आमच्या आवारात आलेली असतात . माझी ती वाट बघत बसतात . छे ! बसत नाहीतच . ‘उडत उडत अभ्यास करतात . एटीकेटी लागली की , कळेल मग ! ‘सर , दोनच मार्क कमी पडतायत् . . वाढवा ना , प्लीज’ म्हणू नका . उनाडक्या कमी करा ! . फुलपाखरांना युनिफॉर्म ठाऊक नाही . दिला तरी ती घालणार नाहीत . डँबिस ! पाऊस ‘पडिक’ आहे . त्याला जॉब कुठे आहे ? बीए पास क्लास ! ऊन जरी सातरंगी टीशर्ट घालून आलं , तरी त्याची पोस्ट ऑनररी आहे . शेजारचं पिटुकलं ‘गोष्ट सांग ना’ म्हणत आलं , तरी मी त्याला ‘श्रावण बाळाची करुण कहाणी’ सांगत नाही . गेंडय़ाच्या जिममध्ये जाऊन सशाची बिल्ट कशी वाढली , आणि कोल्ह्य़ाला त्याने कसा ‘आवाज’ दिला ते सांगतो . हा वेलबिल्ट प्राणी म्हणजे ‘ससा’ आहे हे कोल्होबाला कळलंच नाय ! . . पोरगं हसू लागतं . ‘हस रे माझ्या मुला’ असं मला मुद्दाम म्हणावं लागत नाही . . मला ‘पथ्यपाणी’ नाही आणि उपवास काय असतो तेही ठाऊक नाही . शिवाय , कोकणात घरगुती पदार्थ ‘मराठी जेवण’ उपाहारगृहात सहज मिळतात . त्यामुळेही मी जास्तच मुक्त , बिनधास्त झालो असेन . मर्जीला येईल ते करावं ! करतोच ! ! तुरेवाला ‘क्रेस्टेड ककू’ जसा ऐटीत असतो , तसा मी ‘पाहुणा’ आहे . मूळ मुंबईकर असलेला माणूस कोकणात सेटल झाला तरी ‘पाहुणा’ ! तो ‘स्थानिक’ नव्हे ! रात्री वीज गेली , तरी काजवे लुकलुकतात . भिंतीवर पाली चुकचुकतात . मला भयविस्मय कथा सुचते . अर्थात मी बाटलीतून कितीही भुतं काढून सोडली तरी भूतयोनी त्यामुळे ‘सिद्ध’ होत नाही . फक्त ‘प्रसिद्ध’ होते . तुम्हाला सांगतो , जरा लवकर निवृत्त होऊनच तुमचं ते मोठ शहर सोडा . गावी येऊन राहा . हवं तर जुनी जागा बिल्डरला डेव्हलप करायला द्या आणि तिथे हक्काचा मोठ्ठा फ्लॅट विनामूल्य घ्या . ‘सोसायटी’ असली तरी ‘विहीर’ असतेच . एखादा पाहुणा विहिरीपाशी उघडय़ावर गार पाणी अंगावर घेत असेल तर कुणीही त्याला ‘शेमलेस’ वगैरे म्हणत नाही . ( सध्या तरी फक्त पुरुषच तसं स्नान करतात . ) ढग दरवेळी ‘गडगडतात’ असं नाही . काही वेळा ते फक्त ‘गुरगुरतात . ’ कधी हंबरतात . कधी कण्हतातसुद्धा . प्रदूषणामुळे ढगही गुदमरत असतील . बागेत बारकू काम करत असतो . हा पोरगा वेलबिल्ट असल्यामुळे बारकू हे नाव त्याला अजिबात शोभत नाही . बारक्या तसा हुशार ! एक उनाड बाई तिथे त्याच वेळी , मुद्दाम आली की , हा लगेच अंगावर शर्ट घालतो . पुरुषांचीही काही इज्जत असते . पडतंय ते दव की , पाऊस असाही प्रश्न पडतो . एका विवाहित ‘बायसेक्शुअल’ माणसाला ( नाव प्रसिद्ध आहे ) स्त्री अधिक आवडते की पुरुष असाही प्रश्न पडला होता . काही प्रश्न गप्प बसवले जातात . ‘व्यवस्था’ ते चेपून , दाबून टाकते . दमन वाईट ! ऋतू मात्र रंगत , उधळत , निथळत पुढे जातो . अगदी छोटय़ा पाणथळ जागीही गप्पी मासे कुठून कसे येतात काय कळतच नाय ! ते फुकट मिळतात म्हणून जी मंडळी तिथं येतात , त्यात मीही असतो हे कुणाला सांगितलंत तरी चालेल ! पूर्वी झुल्यावर मुली झुलायच्या . आता तसं काय राहिलं नाही . कोणपण बसतं . ‘सूर्यचूल’ पावसात रजा मागते . मी लगेच सँक्शन करतो . मग कुकर डय़ुटीवर येतो . शिट्टी वाजवू लागला की , मी त्याला ‘मवाली’ म्हणतो . मला ‘कायपण’ म्हणणारी शेजारीण हसते . चालायचंच ! सौजन्य – लोकप्रभा


चहा आणि बन मस्का… फाडू नुस्का , स्ट्रेस वरती गड्या … जगण्याचा लागे चस्का… जिंदगी से जब कनेक्शन हुआ… हे मस्त धमाल युवा गाणं आणि तेवढीच उत्तम आणि तरुणाईची धडकन बनलेली ‘बन मस्का’ ही मालिका पाहणाऱ्यांसाठी एक वाईट बातमी आहे . ‘बन मस्का’ ही मालिका ९ जूनला झी युवावरून प्रेक्षकांचा निरोप घेत आहे . या मालिकेने आजवर अनेकांचे हृदय जिंकले . यातील शिवराज आणि शिवानी या दोघांनीही त्यांच्या उत्कृष्ट अभिनयाने ‘सौमित्र’ आणि ‘मैत्रेयी’ या पात्रांना एका वेगळ्याच उंचीवर नेऊन ठेवले आहे . मैत्रयीच्या आजीच्या भूमिकेतील ज्योती सुभाष यांना पाहून तर प्रत्येकालाच आपली आजी एवढीच कूल असावी ही भावनाही आली असेल . या मालिकेतील प्रत्येक पात्र मग ते सौमित्रचे आई बाबा आणि भाऊ म्हणजेच राजू घटणे , अतिशा नाईक आणि आशुतोष गायकवाड असोत किंवा मैत्रियेचे आई - बाबा म्हणजेच चिन्मयी सुमित , अभय असोत या सर्वांचे एक वेगळेच कनेक्शन प्रेक्षकांसोबत झाले आहे . ‘बन मस्का’मधील सौमित्र आणि मैत्रयीच्या मित्रांना विसरून कसं चालेल … रोकड्या , आदिल , चुंबक , ऋतुजा , ऐश्वर्या आणि अशीच अनेक पात्रे ज्यांनी ही मालिका अक्षरशः जिवंत केली . या सर्वांशिवाय ही मालिका यशस्वी होणे अशक्यच होते . या मालिकेत आजच्या तरुणाईची बोली भाषा लेखक संदेश कुलकर्णी आणि मनस्वी लता रवींद्र यांनी योग्यरित्या हेरली आहे . अनेक वेळा अतिशय स्पष्ट भाषा आणि त्याला सडेतोड अभिनय दाखवण्यात पोथडी एंटरटेनमेंटचे प्रोड्युसर आणि मालिकेचे दिग्दर्शक विनोद लव्हेकर यांचाही मोठा हातभार आहेच . सध्या या मालिकेतील लव्ह ट्रँगल एका वेगळ्याच वळणावर आहे . एकिकडे पूर्व आयुष्यातील प्रेमाचा अतिरेक , एक विक्षप्त प्रेमीने घाबरलेली आकृती म्हणजेच उर्मिला निंबाळकर तर सर्वच सुखी आयुष्य जगणारी पण आनंदी नसलेली मैत्रयी आणि त्यात अडकलेला सौमित्र सुंदर अभिनय करीत आहेत . ‘बन मस्का’मध्ये सध्या तरुण वर्गातील प्रेम या भावनेतील वेगवेगळे पैलू पहायला मिळत आहेत . ही मालिका ९ जूनपर्यंत तुम्हाला झी युवावर पाहायला मिळेल .


गर्भधारणेदरम्यान थंड पाण्यातील मासे खाल्ल्याने शरीराला मोठय़ा प्रमाणात ओमेगा - ३ स्निग्ध आम्ल ( फॅटी अॅसिड ) मिळते . ते शरीरासाठी अतिशय फायदेशीर असून , त्यामुळे जन्माला येणाऱ्या गर्भास होणारा दम्याचा विकार जवळजवळ एकतृतीयांशाने कमी होत असल्याचा दावा एका नव्या अभ्यासात करण्यात आला आहे . गर्भधारणा झालेल्या महिलेला तिसऱ्या तिमाहीत २ . ४ ग्रॅम ओमेगा - ३ चा पूरक आहार दिल्यास जन्माला येणाऱ्या मुलाला दमा होण्याचा धोका ३१ टक्क्यांनी कमी असल्याचे संशोधकांना आढळून आले आहे . ओमेगा - ३ स्निग्ध आम्लमध्ये इकोसॅपेन्टाइनॉइक अॅसिड ( ईपीए ) आणि डोकोसाहेक्झानोईक अॅसिड ( डीएचए ) असते . ते थंड पाण्यातील माशांमध्ये आढळून येते . यामुळे मानवी प्रतिकारशक्ती वाढण्यास मदत होते . ओमेगा - ३ आम्लामध्ये दाहकविरोधी गुणधर्म असतात . काही प्रदेशात ओमेगा - ३ कमी घेतले जाते , तेथे लहान मुलांना दमा होण्याचे प्रमाण जास्त आढळून आले , असे लहान मुलांना होणाऱ्या दम्यावर अभ्यास करणारे डेन्मार्कमधील प्राध्यापक हान्स बिसगार्ड यांनी म्हटले आहे . अभ्यासात दमा आणि ओमेगा न घेण्याचे परिणाम निश्चित आणि लक्षणीय प्रमाणात दिसून आल्याचे त्यांनी म्हटले . रक्तामध्ये ओमेगा - ३ स्निग्ध आम्ल योग्य प्रमाणात गेल्यामुळे अचूक आणि मुबलक प्रमाणात पोषक तत्त्वे शरीराला मिळतात . तसेच ज्या महिलांच्या रक्तामध्ये ईपीए आणि डीएचए यांचे प्रमाण कमी होते , त्यांना पूरक आहार दिल्यामुळे जन्माला येणाऱ्या मुलांमध्ये दमा होण्याचा धोका ५४ टक्क्यांनी कमी झाल्याचे संशोधकांना अभ्यासात दिसून आले . सध्या शाळेच्या वयापासून पाच तरुण मुलांपैकी एका मुलाला दमा अथवा संबंधित विकार आहे . हे संशोधन ‘मेडिसिन’ नियतकालिकात प्रसिद्ध झाले आहे . ( टीप : ‘ आरोग्यवार्ता ’ मधील बातम्या या जगभरातील संशोधकांनी केलेल्या वैद्यकीय संशोधनावर आधारित असतात . त्यामुळे त्यातील मतांशी ‘ लोकसत्ता ’ चा संबंध नाही . कोणताही वैद्यकीय उपचार करण्यापूर्वी आरोग्यतज्ज्ञांशी व डॉक्टरांशी सल्लामसलत करणे आवश्यक आहे . )


मुंबईमध्ये झालेला पहिला एकदिवसीय क्रिकेट सामना न्यूझीलंडने जिंकल्याने पुणे सामना जिंकून मालिकेत बरोबरी करायचे आव्हान भारतीय संघासमोर होते . फलंदाज आणि गोलंदाज दोघांनी आपापली कामगिरी चोख पार पडल्याने कोहलीच्या संघाला सामना जिंकणे कठीण गेले नाही . सामन्यानंतर चर्चा फक्त भुवनेश्वरकुमारच्या गोलंदाजीची होती . ‘आमच्या गोलंदाजांनी फारच अचूक मारा केला . समोरच्या संघाला धावांमध्ये रोखले तिथेच यशाचा मार्ग खुला झाला , ’ शिखर धवन सांगत होता . सामनावीर भुवनेश्वरकुमारचे कौतुक करताना शिखर धवन म्हणाला , ‘नव्या चेंडूवर भुवनेश्वरकुमार टप्प्यावर मारा करून फलंदाजाला बाद करतो आणि चेंडू जुना झाला की गोलंदाजीत विविधता आणून फलंदाजांना गोंधळून टाकतो . आता त्याच्या भात्यात ‘नकल बॉल’ जमा झालाय जो ओळखता येणे फार कठीण जातंय . ’ भारतीय संघाचा ट्रेनर शंकर बसूने भुवनेश्वरकुमारला वेगळे व्यायाम शिकवले ज्याने त्याच्या ताकदीमध्ये फरक पडलाय . ‘नव्या चेंडूवर गोलंदाजी करणे वेगळा प्रकार आहे आणि जुन्या चेंडूवर करणे वेगळा . भुवनेश्वरकुमार जुन्या चेंडूवर गोलंदाजी करताना जास्त धोकादायक वाटतो . मी आणि तो भारतीय संघातून तसेच आयपीएल संघातून एकत्र खेळतो . तंदुरुस्ती आणि गोलंदाजीत विविधता या गोष्टीमुळे भुवनेश्वरकुमार खूप आत्मविश्वासाने भारलाय . माझ्यामते तोच सध्याचा क्रिकेट जगतातील सर्वोत्तम एकदिवसीय गोलंदाज आहे , ’ शिखर धवन म्हणाला . पुणे सामन्यात भुवनेश्वरकुमारने कॉलिन मुनरोला बाद करताना टाकलेला नकल बॉल कॉमेंटरी करणाऱ्या सर्व माजी खेळाडूंना भावला . दुपारी १ वाजता खास चार्टर विमानाने दोनही संघ लखनौला रवाना झाले . लखनौहून बसने खेळाडू कानपूरला प्रवास करून जाणार आहेत . मालिकेत १ - १ बरोबरी झाली असल्याने रविवारी कानपूरला होणारा तिसरा सामना जिंकून विजयी घोडदौड कायम राखायचे भारतीय संघाचे ध्येय आहे .


करिना कपूर खानबद्दल नेहमीच कुतुहल राहिलं आहे . बॉलिवूडच्या आघाडीच्या अभिनेत्रींमध्ये तिचे नाव आवर्जुन घेतले जाते . करिनाने तिच्या आतापर्यंतच करिअरमध्ये अनेक हिट सिनेमे दिले . कॅमेऱ्यासमोर नसतानाही प्रकाशझोतात कसे राहायचे याच्या टीप्स तर करिनाकडूनच अनेकांनी घ्यावा . गरोदर असल्यापासून ते तैमुरला घेऊन बाहेर जाण्यापर्यंत प्रत्येक ठिकाणी तिच्यामागे छायाचित्रकारांची फौज असतेच . तैमुरच्या जन्मानंतर तिने आता पुन्हा सिनेमाच्या चित्रीकरणाला सुरुवात केली आहे . ‘वीरे दी वेडिंग’ या सिनेमाच्या चित्रीकरणासाठी ती अनेकदा दिल्ली - मुंबई वाऱ्या करताना दिसते . पण तुम्हाला माहीत आहे का , सैफ अली खानशी लग्न करण्यासाठी तिला फार मेहनत घ्यावी लागली . करिनाने तिचे सैफसाठीचे प्रेम घरी सांगितल्यावर तिला प्रचंड प्रमाणात विरोध करण्यात आला . करिनाने अनेक पद्धतीने घरच्यांना समजवण्याचा प्रयत्न केला . पण तरीही तिचे प्रयत्न फळाला येत नव्हते . म्हणून अखेरीस करिनाने घरातून पळून जाऊन लग्न करण्याचा निर्णय घेतला होता . लग्न करेन तर सैफशीच नाहीतर कुणाशीच नाही . जर तुम्ही माझं सैफसोबत लग्न करुन दिले नाही तर मी घरातून पळून जाईन , असे करिनाने आपल्या आई - वडिलांना ठामपणे सांगितले होते . शेवटी मुलीच्या हट्टापुढे घरच्यांना नमते घ्यावेच लागले . नाईलाजास्तव का होईना पण शेवटी आई - वडिलांनी करिना आणि सैफच्या लग्नाला होकार दिला आणि ते लग्नाच्या बेडीत अडकले . त्यांच्या या सुखी संसारात गेल्या वर्षी एका चिमुकल्याचेही आगमन झाले . तैमुरच्या येण्याने या दोघांचे कुटुंब पूर्ण झाले असेच म्हणावे लागेल . आता तर सैफ आणि करिना या दोघांपेक्षाही त्यांचा मुलगा तैमुर जास्त चर्चेत असतो .


भारताचा सर्वात यशस्वी कॅप्टन धोनीच्या नेतृत्वाखालच्या शेवटच्या मॅचमध्ये इंग्लंडने भारत ‘अ’ संघाला ३ विकेट्सने पराभूत केलं . कॅप्टन म्हणून धोनीच्या नेतृत्वाखाली खेळली गेलेली ही शेवटची मॅच भारतीय संघाला गमवावी लागली असली तरी या मॅचमध्ये माहीने सगळ्यांची मनं जिंकली . अखेरच्या सामन्यात महेंद्रसिंग धोनीने आपल्या चाहत्यांना खूश करत इंग्लंडच्या गोलंदाजांची धुलाई केली . धोनीने मुंबईच्या ब्रेबॉर्न स्टेडियमवर सराव सामन्यात ४० चेंडूत ६८ धावा वसुल करून संघाला ३०० चा आकडा गाठून दिला . अंबाती रायुडूचे दमदार शतक आणि युवराज सिंगने अर्धशतकी खेळी साकारल्यानंतर धोनीने आपल्या लौकिकाला साजेशी कामगिरी करत ६८ धावा ठोकल्या . धोनीने गेल्याच आठवड्यात भारतीय संघाच्या कर्णधारपदावरून पायउतार होण्याचा निर्णय जाहीर केला . धोनीच्या निवृत्तीचा सर्वांनाच आश्चर्याचा धक्का ठरला . येत्या १५ जानेवारीपासून इंग्लंडविरुद्धच्या एकदिवसीय मालिकेला सुरूवात होणार आहे . VIDEO : कर्णधारपदाच्या अखेरच्या सामन्यात धोनीचा सत्कार भारतीय संघाचे नेतृत्त्व विराट कोहली याच्याकडे सोपविण्यात आले आहे . पण त्याआधी सराव सामन्यांचे नेतृत्त्व धोनीकडे देण्यात आल . ‘कर्णधार’ धोनीचा अखेरचा सामना पाहण्यासाठी चाहत्यांनी ब्रेबॉर्नवर एकच गर्दी केली . सामन्याचा नाणेफेक इंग्लंडने जिंकून भारतीय संघाला फलंदाजीची संधी दिली . शिखर धवन आणि अंबाती रायुडू यांनी दमदार फलंदाजी करत चांगली कामगिरी केली . धवन बाद झाल्यानंतर तब्बल तीन वर्षांनंतर भारतीय एकदिवसीय संघात पुनरागमन करणाऱया युवराज सिंग याने झटपट अर्धशतक ठोकले . तर रायुडूने आपले नाणे खणखणीत वाजवून दाखवत शतकी कामगिरी केली . त्यानंतर धोनी मैदानात उतरला आणि संपूर्ण स्टेडियमवर एकच जल्लोष सुरू झाला . धोनीने सुरूवातीपासूनच इंग्लंडच्या गोलंदाजांचा समाचार घेत ४० चेंडूत ८ चौकार आणि दोन षटकारांच्या मदतीने ६८ धावांची खेळी साकारली . भारतीय अ संघाने ५० षटकांत इंग्लंडसमोर ३०५ धावांचे आव्हान ठेवलं . इंग्लंडने दमदार सुरूवात करत ३ विकेट्सच्या मोबदल्यात १७८चा पल्ला गाठला . त्यानंतर कुलदीप यादवने झटपट दोन विकेट्स काढत भारताला मॅचमध्ये परत आणलं . पण त्यांनतर क्रीझवर आलेल्या सॅम बिलिंग्जने ९३ रन्स ठोकत सामन्याचं पारडं फिरवलं . सॅम बिलिंग्ज आऊट झाला खरा . पण त्याने इंग्लंडसाठी काम पूर्ण केलं होतं . यानंतरही भारताला दोन विकेट्स काढता आल्या पण शेवटी मॅच इंग्लंडने जिंकली .


यवतमाळमध्ये ९२ व्या अखिल भारतीय मराठी साहित्य संमेलनाला आजपासून सुरुवात झाली . एकीकडे पारंपारिक पद्धतीने साहित्याचा जागर होत असतानाच दुसरीकडे ट्विटरवरही एक आगळेवेगळे मराठी साहित्य संमेलन रंगणार आहे . ११ ते १३ जानेवारी या तीन दिवसांमध्ये ट्विटवर ‘चौथे ट्विटर मराठी भाषा संमेलन २०१९’चे आयोजन करण्यात आले आहे . ट्विटरसारख्या माध्यमावर जास्तीत जास्त नेटकऱ्यांनी मराठीमध्ये लिहावं आणि त्या माध्यमातून मराठीचा प्रसार व्हावा या उद्देशाने # ट्विटरसंमेलन या अनोख्या मोहिमेचा जन्म झाला आहे . तीन दिवस रंगणाऱ्या या ऑनलाइन संमेलनामध्ये # ट्विटरसंमेलन हा हॅशटॅग वापरून ट्विपल्सला सहभागी होता येईल . ट्विटवरील @ MarathiWord या अकाऊण्टवर या संमेलनाची अधिक माहिती मिळेल . # ट्विटरसंमेलन हाच या संमेलनाचा मुख्य हॅशटॅग असणार आहे . या हॅशटॅगबरोबरच ट्विपल्स त्यांनी लिहीलेल्या साहित्यासाठी देण्यात आलेला विशेष हॅशटॅगही वापरु शकतात . यामध्ये एकूण बारा हॅशटॅग देण्यात आले असून त्यात कविता , ब्लॉग , कथा , शाळा , खमंग अशा वेगवेगळ्या विषयांवरील हॅशटॅग देण्यात आले आहे . या १२ विषयांवर # ट्विटरसंमेलन मध्ये करुन शकता ट्विट # माझीकविता # ट्विटकथा # माझाब्लाॅग # माझीबोली # साहित्यसंमेलन # वाचनीय # हायटेकमराठी # बोलतोमराठी # मराठीशाळा # भटकंती # खमंग # माझेवेड मागील तीन वर्षांपासून ट्विटरवर ट्विटर संमेलनाचे आयोजन केले जात आहे . याला मराठी नेटकऱ्यांचा तुफान प्रतिसाद मिळतो . केवळ महाराष्ट्र आणि भारतातच नाही तर जगभरामधील नेटकरी या संमेलनाच्या माध्यमातून आपल्या लिखाणाची भूक भागवताना दिसतात .


कोजागरी पौर्णिमेचा उत्सव म्हणजे रात्री दुधात चंद्राचे प्रतिबिंब पाहून त्याचा नैवेद्य दाखवणे आणि मग ते दूध पिणे इतकेच आपल्याला माहित असते . पण त्याबाबतची इतर माहिती घेणेही आवश्यक आहे . हा सण अश्विन पौर्णिमेला साजरा करतात . कोजागिरी पौर्णिमेच्या दिवशी चंद्र पृथ्वीच्या सर्वाधिक जवळ असतो त्यामुळे तो मोठा दिसतो . या रात्री लक्ष्मी पृथ्वीतलावर येऊन जागे असणाऱ्यांना धनधान्य आणि समृद्धी प्रदान करते असे मानले जाते . चंद्र हा शीतल आणि आल्हाददायक गोष्टींचे प्रतिक असल्याने त्याची पूजा करणाऱ्यांनाही चंद्रासारखी शीतलता मिळते असे मानले जाते . या दिवशी चंद्र पृथ्वीच्या सर्वांत जवळ , म्हणजे कोजागरी पर्वतालगत आलेला असतो . त्यामुळे या पौर्णिमेला ‘कोजागरी पौर्णिमा’ म्हटले जाते . या दिवशी नवान्न ( नवीन पिकवलेल्या धान्याने ) जेवण करतात . श्री लक्ष्मी आणि ऐरावतावर बसलेला इंद्र यांची रात्री पूजा करतात . पूजा झाल्यावर पोहे आणि नारळाचे पाणी देव आणि पितर यांना समर्पित करुन नंतर नैवेद्य म्हणून ग्रहण करतात . हा प्रसाद आपल्याकडे आलेल्या सर्वांना देतात . शरद ऋतूतल्या पौर्णिमेच्या स्वच्छ चांदण्यात दूध आटवून चंद्राला आटीव दुधाचा नैवेद्य दाखवतात आणि नंतर नैवेद्य म्हणून ते दूध ग्रहण करतात . चंद्राच्या प्रकाशात एकप्रकारची शक्ती असते जी आरोग्यदायी असते असे म्हटले जाते . या रात्री जागरण करुन करमणुकीसाठी निरनिराळे बैठे खेळ खेळतात . दुसर्या दिवशी सकाळी पूजेचे पारणे करतात . लक्ष्मी आणि इंद्र या दोन देवतांना पृथ्वीवर तत्त्वरूपाने अवतरण्यासाठी चंद्र आग्रहात्मक आवाहन करतो . लक्ष्मी ही आल्हाददायक आणि इंद्र ही शीतलतादायक देवता आहे . यादिवशी वातावरणात या दोन देवता तत्त्वरूपाने येत असल्याने आणि त्यांचे तत्त्व अधिक प्रमाणात कार्यरत असल्याने त्यांची पूजा केली जाते . मध्यरात्री लक्ष्मी चंद्रमंडलातून भूतलावर येते आणि जो जागा असेल , त्याच्यावर संतुष्ट होऊन त्याला कृपाशीर्वाद देऊन जाते . त्यामुळे कोजागरीच्या रात्री जागरण केले जाते .


भारतात मोबाइल इंटरनेटचा वाढता वापर लक्षात घेऊन Netflix आणि Amazon Prime सारखे अॅप्स दिवसेंदिवस नवनवे ‘ओरिजिनल व्हिडीओ’ घेऊन येत आहेत . हे व्हिडीओ केवळ Netflix आणि Amazon Prime वरच पाहता येतात , म्हणजे यासाठी पैसे भरुन संबंधित अॅपचं सदस्यत्व ( सबस्क्रिप्शन ) घेणं आवश्यक असतं . त्यामुळे या अॅप्सचं मोफत सबस्क्रिप्शन कसं मिळवायचं याबाबत आम्ही तुम्हाला माहिती देणार आहोत . मात्र , यासाठी तुम्हाला दूरसंचार सेवा पुरवणाऱ्या कंपन्यांचा पोस्टपेड प्लॅन घ्यावा लागेल . एअरटेलच्या ग्राहकांसाठी… एअरटेल आपल्या पोस्टपेड ग्राहकांना 499 किंवा त्यापेक्षा जास्तीच्या सर्व प्लॅन्समध्ये अॅमेझॉन प्राइमचं सबस्क्रिप्शन अगदी मोफत देत आहे . याच प्लॅन्समध्ये एअरटेलकडून नेटफ्लिक्सचं 3 महिन्यांसाठी मोफत सबस्क्रिप्शन दिलं जात आहे . याशिवाय एअरटेलचे युजर्स ZEE5 अॅपवरही व्हिडीओजचा आनंद घेऊ शकतात . याशिवाय जर तुम्ही आधीपासूनच नेटफ्लिक्स वापरत असाल तरीही तुमच्याकडे 1500 रुपयांचा नेटफ्लिक्स बॅलेंस दिला जाईल . ही ऑफर केवळ एअरटेलच्या युजर्ससाठी आहे . व्होडाफोनच्या ग्राहकांसाठी… व्होडाफोन आपल्या सर्व रेड पोस्टपेड प्लॅन असणाऱ्या ग्राहकांना अॅमेझॉान प्राईमचं सदस्यत्व मोफत देत आहे . त्यामुळे अॅमेझॉनच्या सर्व सेवांचा लाभ व्होडाफोनच्या ग्राहकांना घेता येणार आहे . BSNL च्या ग्राहकांसाठी… बीएसएनएल आपल्या ग्राहकांना 399 रुपये किंव त्यापेक्षा जास्त पोस्टपेड मोबाइल प्लॅन अथवा 745 आणि त्यापेक्षा जास्तीच्या ब्रॉडबँड प्लॅनवर अॅमेझॉन प्राइमचं सबस्क्रिप्शन मोफत देत आहे . याशिवाय नेटफ्लिक्सशी भागीदारीचाही प्रयत्न बीएसएनएलकडून सुरू आहे . रिलायंस जिओच्या ग्राहकांसाठी… जिओच्या ग्राहकांना अॅमेझॉन किंवा नेटफ्लिक्सवरील व्हिडीओचा आनंद घेता येणार नाही . कारण जिओने कोणाशीही भागीदारी केलेली नाहीये . मात्र , इरोस इंटरनॅशनल किंवा एएलटी बालाजी अॅपवरील व्हिडीओ जिओ युजर्सना पाहता येणार आहेत . जिओ सिनेमा किंवा जिओ टीव्हीवर हे व्हिडीओ पाहता येतील . ALT बालाजी सध्या विविध भाषांमध्ये 14 ओरिजिनल शो करत आहे .


बॉलिवूडचा ‘खिलाडी’ अक्षय कुमार याने गेल्या काही वर्षांमध्ये जी प्रसिद्धी मिळवलीय त्याबद्दल वर्णन करण्यासाठी शब्दही कमी पडतील असे म्हटले तर चुकीचे ठरणार नाही . सुपरस्टारने भव्य चित्रपटातच काम करण्याची प्रत्येक वेळेस गरज नसते हे त्याने दाखवून दिलेय . ‘टॉयलेट एक प्रेम कथा’सारखा विषयाला धरून असलेला चित्रपट करूनही तुम्ही नावलौकिक मिळवू शकता हे त्याने सिद्ध केलेय . ९०च्या दशकात अॅक्शन हिरो म्हणून प्रसिद्ध असलेल्या अक्षयने स्वतःमध्ये बरेच बदल घडवून आणले आहेत हे नाकारता येणार नाही . त्याला आता योग्य दिशा सापडली असून , गेल्या तीन - चार वर्षांमध्ये त्याने एकापाठोपाठ एक हिट चित्रपट दिले आहेत . गेल्या काही वर्षांमध्ये अक्षयइतका अफलातून बदल कोणत्याच बॉलिवूड अभिनेत्याने स्वतःमध्ये घडवून आणला नसल्याचे सलमान खानचे वडील सलीम खान यांनी म्हटलेय . वाचा : EXCLUSIVE उर्मिला सांगतेय गरोदरपणातील तिच्या अनुभवाबद्दल . . एका मुलाखतीत सलीम खान म्हणाले की , ‘एक अभिनेता म्हणून अक्षयने स्वतःमध्ये जो काही बदल घडवून आणला आहे तो अद्याप कोणत्याच अभिनेत्यात दिसला नाही . त्याचा आतापर्यंत प्रवास कल्पनेच्या पलीकडे आहे . तो कोणत्याही विषयावरील चित्रपटात काम करू शकतो . अजय देवगण , आमिर खान , सलमान खान या अभिनेत्यांच्या कामातही बदल आलाय . पण अक्षयसारखी सुधारणा कोणीही केलेली नाही , हे खरंसुद्धा आहे . ’ बॉक्स ऑफिसवरील गणित बदलण्यात अक्षयचा खूप मोठा वाटा आहे आणि साहजिकच याचे श्रेय त्याच्या अभिनय कौशल्याला जाते . वाचा : लालबागच्या राजाच्या चरणी शंकर महादेवन नतमस्तक दरम्यान , या वर्षात प्रदर्शित झालेले सलमान आणि शाहरुखचे चित्रपट बॉक्स ऑफिसवर फारशी कमाल दाखवू शकले नाहीत . त्याबद्दल सलीम खान म्हणाले की , ‘यामागचे कारण अगदी सरळ आहे , ते म्हणजे आम्ही वाईट चित्रपट प्रदर्शित करतोय . कारण आपल्याकडे चांगल्या पट्टीचे लेखक नाहीत आणि त्यामुळेच लोक वाचन विसरले आहेत . आमच्या वेळी वाचनाला फार महत्त्व होते . तसेच , प्रत्येकजण दुसऱ्याला एकतरी पुस्तक वाचण्याचा सल्ला द्यायचेच . आम्ही पुस्तकांच्या दुकानात जायचो आणि सर्वाधिक विक्री झालेले पुस्तक घ्यायचो . त्याचसोबत इतर विषयांवरील पुस्तकही वाचायचो . आता तर कित्येक लोक स्वतः सबस्क्राइब केलेले वृत्तपत्रही वाचत नाहीत . बऱ्याचदा सलमानच्या घराजवळून जाताना ( सलमान तळमजल्यावर राहतो तर त्याचे कुटुंब पहिल्या मजल्यावर राहते ) त्याचा दरवाजा ठोकतो आणि नोकरांना दरवाजाबाहेर पडलेली वृत्तपत्रे घरात घ्यायला सांगतो .


श्रीलंकेविरुद्ध कसोटी आणि वन - डे सामन्यांची मालिका भारतीय संघाने जिंकली असली तरीही भारताचे माजी क्रिकेटपटू सुनील गावसकर हे नाराज आहेत . भारतीय संघात निवड झालेल्या खेळाडूंवर गावसकर यांनी आपली नाराजी व्यक्त केली आहे . निवड समितीने चांगली कामगिरी करणाऱ्या खेळाडूंना वगळून केवळ स्टाईल मारणाऱ्या खेळाडूंना संघात जागा दिली असल्याचं गावसकर यांनी म्हणलंय . श्रीलंकेविरुद्धच्या मालिकेत निवड समितीने ज्या पद्धतीने भारतीय संघ निवड केला आहे , यावरुन असं वाटतंय की , “मैदानात चांगली कामगिरी करणाऱ्या खेळाडूंऐवजी फक्त चांगली हेअरस्टाईल , टॅटू असणाऱ्या खेळाडूंना संघात जागा मिळाली आहे . त्यामुळे चांगली कामगिरी करणाऱ्या खेळाडूंनी आता आपल्या हेअस्टाईलकडे लक्ष द्यायला हवं” , असा उपरोधीक टोलाही गावसकर यांनी निवड समितीला लगावला आहे . श्रीलंकेविरुद्धच्या मालिकेत पहिल्या चार सामन्यांमध्ये लोकेश राहुलला संघात जागा मिळाली . मात्र वेस्ट इंडिज दौऱ्यात चांगली कामगिरी करुनही अजिंक्य रहाणेला संघात जागा मिळाली नाही . शिखर धवन भारतात परतल्यानंतर अजिंक्य रहाणेला संघात खेळण्याची संधी मिळाली . त्यामुळे एखादा चांगला फलंदाज बाहेर बसून राहणं दुर्दैवी असल्याचं गावसकर म्हणाले . चांगली कामगिरी करुनही रहाणेला वन - डे संघात जागा मिळत नसेल तर निवड समिती आणि संघ व्यवस्थापनाच्या निर्णयावर शंका निर्माण होते . आगामी विश्वचषक डोळ्यासमोर ठेऊन भारतीय संघात जास्तीत जास्त तरुण खेळाडूंना संधी मिळणं गरजेचं असल्याचं अनेक खेळाडूंनी बोलून दाखवलं होतं . गावसकरांनी कोणाचही नाव घेतलं नसलं तरीही त्यांच्या टिकेचा रोख हा हार्दिक पांड्या , लोकेश राहुल यासारख्या तरुण खेळाडूंकडे असल्याचं स्पष्ट होतंय .


ग्राहक संरक्षण कायदा , १९८६ हा देशात दिनांक २४ डिसेंबर १९८६ रोजी लागू करण्यात आला . या कायद्यातील तरतुदीनुसार राज्य स्तरावर राज्य ग्राहक तक्रार निवारण आयोग व जिल्हा स्तरावर ४० जिल्हा ग्राहक मंच कार्यान्वित आहेत . यामध्ये मुंबई , पुणे , नागपूर जिल्ह्य़ासाठी स्थापन केलेल्या तीन अतिारिक्त जिल्हा मंचांचा समावेश आहे . राज्य ग्राहक तक्रार निवारण आयोगाचे नागपूर व औरंगाबाद येथे खंडपीठे स्थापन करण्यात आली आहेत . ग्राहक म्हणून आपण दिवसात अनेक गोष्टींची सेवा घेत असतो . आज असलेल्या राष्ट्रीय ग्राहक दिनानिमित्त आपल्याला ग्राहकांचे हक्क माहित असणे गरजेचे आहे . त्यामुळे फसवणूकीपासून आपण काही प्रमाणात दूर राहू शकतो . – आपण एखादी वस्तू विकत घेतो तेव्हा त्या वस्तूच्या सुरक्षिततेची पूर्ण हमी उत्पादकांनी घेणं अनिवार्य असतं . – आपण ज्या वस्तू विकत घेतो त्याची उपयुक्तता हाच एकमेव निकष नाही तर त्या वस्तू सुरक्षितही असाव्यात . इलेक्ट्रिकल उत्पादनं घेताना ही काळजी घेणं आवश्यक आहे . – एखाद्या उत्पादनाबद्दल सर्व माहिती मिळवणं हा ग्राहकांचा हक्क आहे . त्या उत्पादनाची गुणवत्ता , प्रमाण , संख्या , शुद्धता , किंमत या सर्वांची माहिती मिळवण्याचा हक्क आहे . – जर तुम्हाला वाटत असेल तुमची फसवणूक झाली आहे तर तुम्हाला तुमचं म्हणणं योग्य ठिकाणी मांडण्याचा पूर्ण हक्क आहे . – संस्था नोंदणी अधिनियम किंवा कंपनी अधिनियमानुसार नोंदणी करण्यात आलेली कोणतीही ग्राहक स्वेच्छा संघटना , तक्रारकर्ता ग्राहक स्वतः किंवा त्याचा अधिकृत प्रतिनिधी तक्रार दाखल करू शकतो . – नुकसान २० लाखांपर्यंत असल्यास संबंधित जिल्हा ग्राहक तक्रार निवारण मंचाकडे तर २० लाख ते १०० लाख रुपयांपर्यंत नुकसान झाले असल्यास राज्य ग्राहक तक्रार निवारण आयोगाकडे तक्रार दाखल करावी .


सातारा हिल अर्धमॅरेथॉनचे आयोजन करणाऱ्या संयोजकांना पाठिंबा देण्यासाठी तसेच या स्पर्धेत सहभागी होण्यासाठी वाशीहून धावत निघालेले सतीश गुजरान गुरुवारी पुण्यात आले . धूम्रपानाच्या व्यसनावर ‘विजय’ मिळविलेल्या गुजरान यांनी या मोहिमेतून ‘नो स्मोकिंग’चाही संदेश दिला आहे . गुजरान यांनी सांगितले , की मी बुधवारी वाशीहून पहाटे साडेपाच वाजता निघालो . ७३ किमी अंतर धावून मी सायंकाळी ७ . ३० वाजता लोणावळ्यात पोचलो . त्यानंतर मी गुरुवारी पुण्यात आलो . शुक्रवारी माझा सुरूरमध्ये थांबा असेल . शनिवारी मी साताऱ्यात दाखल होईल . त्यानंतर रविवारी माझा अर्धमॅरेथॉनमध्ये सहभाग असेल . ’ कॅप्टन स्वामिनाथन अय्यर त्यांच्याबरोबर सहभागी झाले आहेत . या उपक्रमाची प्रेरणा कशी मिळाली , याविषयी गुजरान म्हणाले , की ‘संदीप काटे हे साताऱ्यातील अष्टपैलू व्यक्तिमत्त्व आहे . त्यांनी या स्पर्धेच्या संयोजनाला देशात लौकिक मिळवून दिला आहे . या स्पर्धेसाठी देशभरातून असंख्य धावपटू येतात . त्यामुळे मला प्रेरणा मिळाली . ’ गुजरान यांना अलीकडे धावण्याची ‘क्रेझ’ निर्माण झाली , याचे कौतुक वाटते ; पण ते म्हणाले , की ‘धावण्यामुळे आरोग्य सुदृढ बनते ; पण धावण्याइतके सुदृढ तुम्ही आहात का ? तेवढी तुमच्याकडे क्षमता आहे का ? ’ गुजरान ५२ वर्षांचे आहेत . त्यांनी कॉम्रेड्स मॅरेथॉनमध्ये आठ वेळा सहभाग घेतला आहे . ही स्पर्धा दहा वेळा पूर्ण करण्याचे त्यांचे ध्येय आहे .


वैयक्तिक कर्ज घेणे आता म्हणावे तितके अवघड राहीले नाही . तसेच घेतलेले कर्ज भरण्याची क्षमता काही प्रमाणात वाढल्याने लोक सर्रास कर्ज घेणे पसंत करतात . कर्ज घेण्याच्या वाढत्या प्रमाणामागे काही कारणे आहेत ती म्हणजे फार कठोर नसलेले नियम , लगेच पैसे मिळणे आणि सोप्या रीतीने पैसा हाती येणे . काही बँका तर अर्ज मिळाल्यानंतर काही मिनिटांतच पैसा तुमच्या खात्यात येईल अशी हमी देतात . हे कर्ज असुरक्षित मानले जाते कारण यासाठी कुठलाही जामीन द्यावा लागत नाही . म्हणूनच यावरील व्याजाचा दर इतर सुरक्षित कर्जांपेक्षा अधिक असतो . कर्जाची मुदत , आकडा , तुमची मिळकत , क्रेडिट स्कोअर इत्यादी गोष्टींवर व्यक्तिगत कर्जाच्या व्याजाचा दर अवलंबून असतो . मात्र वैयक्तिक कर्ज घेताना काही गोष्टींकडे विशेष लक्ष देणे आवश्यक असते . बँकेची निवड करताना सावधगिरी बाळगा आज बाजारात अनेक कर्जदाते आहेत जे वैयक्तिक कर्ज देतात . तसेच आपल्यातील अनेकांना एसएमएस आणि ईमेल द्वारे अनेक ऑफर्स येत असतात . डोळे मिटून यातील कुठलीही ऑफर घेऊ नका . तुमचे खाते असलेल्या बँकेकडून तुमच्यासाठी पूर्व - मंजूर कर्ज घेणे तुम्हाला अगदी सोपे वाटू शकते . पण चांगल्या डील साठी अनेक बँकांच्या ऑफर्सची तुलना करा आणि नंतरच तुम्हाला हवा असलेला व्यवहार नक्की करा . तुमची कर्ज - पात्रता पाहा बँकेकडे अर्ज करण्याआधी तुम्हाला अपेक्षित असलेल्या रकमेचे कर्ज मिळण्यासाठी तुम्ही पात्र आहात किंवा नाही हे तपासा . अनेक वेळा लोकांना या कारणामुळेच बँका कर्ज देण्यास नकार देतात . अशा वेळेस तुमचा क्रेडिट स्कोअर सुद्धा खाली येतो . वैयक्तिक कर्जासाठी अर्ज करण्याआधी तुमचा क्रेडिट स्कोअर पाहा , अशाने तुम्हाला तुमची कर्ज - पात्रता कळेल . तुमच्या कर्जावरील व्याजाचा दर ठरवण्यासाठी , किंबहुना कर्ज मंजूर करायचे किंवा नाही हे ठरवण्यासाठी सुद्धा बँका तुमचा क्रेडिट स्कोअर पाहातात . सर्वात कमी व्याजाचा दर शोधा वैयक्तिक कर्ज कुठून घ्यायचे हे ठरवण्याआधी सर्व बँका आणि वित्तीय संस्थांचे व्याज दर पाहून घ्या . सरसकट व्याज दराकडे लक्ष ठेवा , कारण अशा दरामध्ये प्रत्येक हप्त्यानंतर कमी होणाऱ्या मुदलाकवर व्याज आकारले जात नाही . उदाहरणार्थ , जर १ लाखाच्या कर्जावर दोन वर्षांसाठी १४ टक्के वार्षिक व्याज असेल , तर कमी होणाऱ्या मुदलाच्या दराने एकूण व्याज १५ , २३० एवढे बसेल . याचा सरसकट दर काढल्यास तो ७ . ६ टक्के वार्षिक बसतो . इतर फी आणि दंड वैयक्तिक कर्जासाठी साधारणपणे १ ते २ टक्के प्रोसेसिंग फी आकारली जाते . याशिवाय इतर खर्च जसे स्टॅम्प ड्यूटी , दस्तऐवज चार्ज इत्यादी असू शकतात , तसेच मुदतीआधी परतफेड केल्यास दंड सुद्धा आकारला जाऊ शकतो . सर्व अटी व शर्ती आधी नीट वाचून घ्या . वारंवार अर्ज करणे टाळा एखाद्या बँकेकडून एकदा जर तुमचा अर्ज फेटाळला गेला असेल , तर मंजूर होण्याच्या आशेने पुन्हा पुन्हा अर्ज करणे टाळा . असुरक्षित कर्जासाठी अनेक वेळा अर्ज केल्याने तुमचा क्रेडिट स्कोअर कमी होतो . कारण अशाने तुम्ही कर्जासाठी आसुसलेले दिसता . यापेक्षा तुमचा क्रेडिट रिपोर्ट पाहा आणि तुमचा स्कोअर कमी होण्याची कारणे शोधा . स्कोअर वाढवण्यासाठी आवश्यक ते करा आणि नंतर कर्जासाठी अर्ज करा . परवडत असलेल्या रकमेपेक्षा अधिक रकमेचे कर्ज घेऊ नका लक्षात ठेवा , कर्ज तुम्हाला आर्थिक अडचणीच्या वेळी मदत करण्यासाठी , तसेच संपत्ती निर्माण करण्यासाठी एक महत्वाचे साधन आहे . त्याच्या परतफेडीसाठी नियमित हप्ते भरावे लागतात . म्हणूनच , कर्ज घेण्याआधी स्वतःची परतफेडीची क्षमता पाहा आणि आपले खर्च भागवले जातील आणि गुंतवणुकी सुरू राहातील याची खात्री करा . अशा कर्जाचा तुमच्यावर भार होता कामा नये कारण जर परतफेड आवाक्याबाहेर झाली , तर तुम्ही कर्जाच्या चक्रात सापडू शकता . अशाने तुमचा क्रेडिट स्कोअर तर कमी होतोच , तुम्हाला भविष्यात इतर कर्ज घेताना सुद्धा अडचण येऊ शकते . आदिल शेट्टी सीईओ , बँकबझार


नव्या दाम्पत्याच्या आयुष्यातील पहिली गोड बातमी ते पहिल्या बाळाच्या कौतुकात व संगोपनात न्हाऊन निघालेल्या कुटुंबाचा आनंद प्रेक्षकांसमोर आणणारा झी युवा वाहिनीवरील ‘स्पर्श वात्सल्याचा’ हा कार्यक्रम प्रेक्षकांच्या चांगलाच पसंतीस उतरत आहे . मेघना एरंडे या हरहुन्नरी अभिनेत्रीचे सूत्रसंचालन असलेल्या या कार्यक्रमाने बालदिनानिमित्त एक हृदयस्पर्शी भाग चित्रीत केला आहे . नेहमीची बाळांची कोडकौतुक असणारी कुटुंब सोडून ठाण्याच्या क्षेपणभूमीत ( डंपिंग ग्राऊंड ) राहणाऱ्या अत्यंत दुर्लक्षित मुलांच्या निरागस भावविश्वाचे दर्शन प्रेक्षकांना घडणार आहे . आजवर टीव्ही कार्यक्रमातून , जाहिरातीतून लहान मुलांना अधिकाधिक वाव मिळत आहे . त्यात लहान मुलांवरील रिअॅलिटी शोजची जास्तच चलती आहे . प्रेक्षक म्हणूनही विविध शाळेतील तसेच दिव्यांग मुलांना कार्यक्रमात बोलावले जाते . पण , झी युवा वाहिनीने स्पर्श वात्सल्याचा या कार्यक्रमाद्वारे ठाण्याच्या डंपिंग ग्राऊंडवर राहणाऱ्या मुलांवर आधारित कार्यक्रम करून एक सामाजिक भान जपले आहे . आकाश शार्दूल या ठाणे महानगरपालिकेत सफाई कर्मचाऱ्याने कचरावेचक मुलांना शिक्षणाची गोडी लावून त्यांना मुख्य प्रवाहात आणण्यासाठी ठाण्याच्या नाखवा हायस्कूलमध्ये शिक्षणासाठी दाखल केले . दिवसाकाठी शे - दिडशे रुपये कचऱ्यातून जमविणाऱ्या या मुलांच्या पालकांची समजूत घालून आकाश शार्दूलने जवळपास साठ - सत्तर मुलांच्या शिक्षणाची व्यवस्था केली आहे . अशा मुलांचा उत्साह वाढावा या दृष्टीकोनातून आकाश आणि स्पर्श वात्सल्याचा या कार्यक्रमाचे निर्माते गणेश कदम यांनी हा विशेष भाग करण्याचे ठरविले . दिग्दर्शक अजय सरतापे आणि लेखक किरण माने – संदेश लोकेगावकर यांच्या कल्पकतेतून हा भाग साकारला आहे . समाजाच्या सर्व सुखदुःखापासून दूर स्वतःच्या विश्वात रमणाऱ्या पण , समाजाच्या दृष्टीने हेटाळलेल्या या चिमुकल्यांच्या चेहऱ्यावरचे हास्य व त्यांचे विश्व त्यांच्या तोंडून जाणून घेण्यासाठी १४ नोव्हेंबर रोजी संध्याकाळी साडे सहा वाजता झी युवा वाहिनीवरील स्पर्श वात्सल्याचा बालदिन विशेष भाग जरूर पाहा .


‘पद्मावती’ चित्रपटाच्या चित्रीकरणादरम्यान एका राजपूत गटाने दिग्दर्शक संजय लीला भन्साळी यांच्यावर केलेला हल्ला आणि सेटवर घातलेल्या धुमाकूळानंतर हे प्रकरण चांगलेच तापले आहे . संजय लीला भन्साळी यांनी संतप्त होऊन राजस्थानमध्ये चित्रीकरण करणार नसल्याचीही भूमिका घेतली . तर संपूर्ण बॉलीवूड भन्साळी यांच्यावर झालेल्या हल्ल्याचा निषेध व्यक्त करत त्यांच्या पाठिशी उभे राहिले . कुस्तीपूट योगेश्वर दत्त यानेही या प्रकरणावर आपली प्रतिक्रिया दिली . चितौडच्या राणीच्या शौर्य , बलिदानाची गौरवगाथा अमर आहे . कल्पनाविस्तार आणि इतिहास यात खूप फरक आहे . देवदास चित्रपटातील पारो आणि राणी पद्मावती यात देखील फरक आहे . त्यामुळे ‘पद्मावती’च्याबाबतीत कोणतीही प्रतिक्रिया देताना सावधगिरी बाळगणे गरजेचे आहे . ‘पद्मावती’च्या गौरवकथेसोबत कोणतीही छेडछाड अजिबात स्विकारली जाणार नाही , असे ट्विट योगेश्वर दत्तने केले आहे . योगेश्वर दत्तने राणी पद्मावती हिने आत्मसन्मानासाठी दिलेल्या बलिदानाची कथा देखील आपल्या ट्विटमध्ये सांगितली . खिलजीच्या अहंकारासमोर न झुकता स्वःरक्षणासाठी राणी पद्मावतीने १६ हजार वीरांगणांसोबत प्राणांची आहुती दिली होती , असेही ट्विट योगेश्वरने केले आहे . ‘आक्षेपार्ह चित्रण नाही’ चित्रपट दिग्दर्शक संजय लीला भन्साळी यांनी याआधी दोन चित्रपटांचे चित्रिकरण जयपूरमध्ये केले आहे . राजस्थानविषयी त्यांना नेहमीच प्रेम आणि ओढ वाटते . चित्रपटात कोणतेही आक्षेपार्ह चित्रण नाही . मात्र असे असूनही शुक्रवारी झालेल्या प्रसंगानंतर चित्रिकरण थांबवून जयपूर सोडण्याचा निर्णय भन्साळींनी घेतला असल्याचे याआधीच स्पष्ट करण्यात आले आहे .


शाहरुख खानची मुलगी सुहाना खान ‘स्टारकिड्स’च्या प्रसिद्धीच्या शर्यतीत नेहमीच अग्रस्थानी असते . सध्या तिच्या बॉलिवूड पदार्पणाच्या जोरदार चर्चा सुरू आहेत . पदार्पणापूर्वीच तिचा स्वतःचा चाहतावर्ग निर्माण झाला आहे . सोशल मीडियावरही अधिराज्य गाजवणाऱ्या सुहानाला कलाविश्वात तिचा पहिला प्रोजेक्ट मिळाला आहे . ती लवकरच एका मासिकाच्या शूटिंगला सुरुवात करणार असल्याची माहिती तिची आई गौरी खानने दिली आहे . ‘सुहाना एका मासिकासाठी शूट करणार आहे . त्या मासिकाचं नाव मी आता सांगू शकणार नाही पण तिच्या पहिल्या प्रोजेक्टसाठी मी फार उत्सुक आहे , ’ असं गौरी म्हणाली . सुहानाला बॉलिवूडमध्ये एण्ट्री करण्याची इच्छा आहे असे शाहरुखने याआधी सांगितले होते . ती सध्या तिच्या कॉलेजमधील रंगभूमीवर चांगले काम करत असल्याचे शाहरुखने एका मुलाखतीत म्हटले होते . फक्त शाहरुखच नाही तर सुहानाच्या अभिनयाचे कौतुक शबाना आझमी यांनीही केले आहे . वाचा : न केलेल्या मदतीसाठी आलियाने मानले वडिलांचे आभार सुहाना भारतात असो किंवा नसो ती सोशल मीडियावर नेहमीच चर्चेचा विषय असते . एखाद्या कार्यक्रमातील तिची उपस्थिती प्रसारमाध्यमांचं विशेष लक्ष वेधून घेते . चित्रपटसृष्टीत पदार्पण करण्यासाठी ती मेहनत घेत असून अभिनयाचे धडे गिरवत असल्याची चर्चा होती . प्रेक्षकांनाही सुहानाला रुपेरी पडद्यावर पाहण्याची उत्सुकता लागून राहिली असेल यात काही शंका नाही .


सध्याच्या आधुनिक युगात अनेक क्षेत्रातील स्पर्धा वाढत चालली आहे . या स्पर्धेमध्ये टिकून राहण्याचे सगळेच प्रयत्न करतात . भारतातील उद्योगाला चालना देण्यासाठी स्टार्टअप इंडिया मोबेशन यांसारख्या योजना राबविल्या जात आहेत . आजच्या नवीन पिढीमध्ये , तरुणांमध्ये उद्योजक होण्याची किंवा स्वतःचे स्टार्ट - अप सुरू करण्याची इच्छा असते . त्यांच्या या स्वप्नांमुळे अनेक बेरोजगार तरुणांना रोजगार मिळेल , यासाठी अनेक महाविद्यालयांमध्ये अभ्यासक्रमाव्यतिरिक व्यावसायिक प्रशिक्षण दिले जाते . छोटा का होईना , पण स्वतःचा उद्योग निर्माण करण्याचे धैर्य या तरुणांमध्ये निर्माण करण्यासाठी अनेक शिक्षणसंस्थांमध्ये उद्योजकांसाठी अनेक प्रकारचे प्रशिक्षण दिले जाते आहे . याचा फायदा त्यांना रोजगार निर्मितीसाठी तसेच उद्योगात आलेल्या किंवा येणाऱ्या अनेक परिस्थितीला सामोरे जाण्यासाठी होतो . उद्योजकांना दिले जाणारे प्रशिक्षण हे त्यांच्यातील उद्योजकाला वाव देणारे , त्यांच्यातील आत्मविश्वास वाढविणारे असे असते . “आयटीम” या बिझनेस मॅनेजमेंटच्या शिक्षणसंस्थेत उद्योगाला उपयुक्त असलेले प्रशिक्षण दिले जाते . या शिक्षणात प्रामुख्याने तीन गोष्टींवर जास्त भर दिला जातो . १ . प्रशिक्षण संस्थेत विद्यार्थ्यांना उद्योग जगाची विस्तृत माहिती दिली जाते . उद्योजकतेत सर्वांशी संपर्क येतो , त्यामुळे त्यांना विस्तृत उद्योग जगताची माहिती असणे गरजेचे आहे . याचा त्यांना भविष्यात उपयोग होऊ शकतो . २ . विद्यार्थ्यांची मानसिकता व्यावसायिक दृष्टीकोनातून तयार करणे . उद्योगजगतेसंदर्भात विविध कार्यक्रम आयोजित करणे , या कार्यक्रमाच्या माध्यमातून विद्यार्थ्यांना उद्योगजगताविषयी सकारात्मक विचारसरणी निर्माण केली जाते . ३ . एखाद्या उद्योगाला प्रभावीपणे सुरुवात करणे . विद्यार्थ्यांना आपल्या कल्पनाशक्तीच्या जोरावर उद्योगाला उभारणी करण्यासाठी प्रोत्साहन करणे , इक्यूबेशन सेंटरमधून त्यांना उद्योगासाठी लागणारा निधी उपलब्ध करून देणे , तसेच त्यांना या उद्योगासाठी प्रभावीपणे प्रोत्साहन करणे . विद्यार्थ्यांना या प्रशिक्षणामुळे त्यांच्यात तयार होणाऱ्या नव्या उद्योजकाला उद्योगजगतात वावरण्याचे चांगले ज्ञान मिळते , त्याचप्रमाणे त्यांच्यातील आत्मविश्वासदेखील द्विगुणित होतो .


मुंबई : रोहित शेट्टीचा गोलमाल या दिवाळीत येण्यासाठी आता सज्ज झाला आहे . गोलमालचा हा चौथा भाग असेल . या चित्रपटाचा कलरफुल ट्रेलर आज रिलीज झाला आहे . हा ट्रेलर पाहिल्यानंतर यावेळच्या गोलमाल अगेनमध्ये लिंबू मिरची का बांधली आहे ते कळतं . आणि यातली सगळ्यात हिट गोष्ट अशी आहे की गेल्या तीन भागात मुक्याचा अभिनय करणारा तुषार कपूर या भागात बोलताना दिसणार आहे . हा ट्रेलर नीट पाहिल्यानंतर लक्षात येते की गेल्या चार भागात केवळ हातवारे करून हसवणारा तुषार कपूर या भागात काही संवादही म्हणणार आहे . बाकी यात मॅड काॅमेडी ठासून भरली असेल यात शंका नाही . गोलमालचा ट्रेलर इथे पहा या ट्रेलरमध्येही टिपिकल रोहित शेट्टी स्टाईल गाड्यांची उडवाउडवी आहे . गाणी आहेत , काॅमेडीचा त़डका तर आहेच शिवाय अॅक्शनही असणार आहे . परिणिती चोप्रा आणि तब्बू ही दोन नायिका या निमित्ताने या मंडळींमध्ये सामील झालेल्या दिसणार आहेत . अजय देवगण , आर्शद वारसी , तुषार कपूर , श्रेयस तळपदे , कुणाल खेमू यामंडळींसह जाॅनी लिव्हर , सचिन खेडेकर आदी मंडळीही या चित्रपटात दिसणार आहेत .


गुरमेहर कौरने काही दिवसांपूर्वी एक पोस्ट शेअर केल्यानंतर तिला सातत्याने धमक्या मिळत होत्या . क्रिकेटपटू , कलाकार या सर्वांनी तिची सोशल मिडियावर खिल्ली उडवली होती . त्यामुळे गुरमेहर गेल्या काही दिवसांपासून वादाचा केंद्रबिंदू बनली होती . या वादावर आता रेडिओ मिर्चीचा आरजे नावेदने गुरमेहर आणि वीरेंद्र सेहवागसाठी एक खास मेसेज देणारा व्हिडिओ युट्यूबवर शेअर केला आहे . गुरमेहरने ज्या पद्धतीने कागदावर मेसेज लिहून न बोलता तिचा संदेश सर्वापर्यंत पोहोचवला त्याप्रमाणे वीरेंद्र सेहवागनेही तिची नक्कल केली होती . आता आरजे नावेदनेही , देशभक्त गुरमेहर , सेहवाग , देशविरोधी यांना त्याने एक मोलाचा सल्ला दिला आहे . हा सल्ला म्हणजे तुमची मतं मांडण्यासाठी कागदाचा व्यर्थ वापर करु नका . कारण कागदांसाठी झाडं तोडली जातात . जर झाडं राहिली नाहीत तर माणूस राहणार नाही आणि पर्यायाने देशभक्त आणि देशविरोधी वाचतील . त्यानेही या गोष्टी सांगण्यासाठी कागदांचाच वापर केला होता . पण नंतर त्याने सांगितले की मी हे सर्व वापरलेले कागदच पुन्हा वापरले आहेत . कागद वाचवा आणि एकमेकांचा द्वेष करण्यापेक्षा एकमेकांवर प्रेम करा . याआधी गुरमेहरने ऑल इंडिया स्टुडंट्स असोसिएशन ( एआयएसए ) च्या निषेध मोर्चामध्ये सहभागी न होण्याचा निर्णय घेतला होता . आपल्याला जे काही बोलायचे होते , जे काही सांगायचे होते ते आपण सांगितले आहे . कृपया आता मला एकटे राहू द्या असे म्हणत तिने या वादातून माघार घेतली होती . तिच्या या निर्णयाला प्राध्यापकांनीही समर्थन दिले होते . एआयएसएने आयोजित केलेल्या मोर्चातून मी माघार घेत आहे . या वयात जे काही सहन करण्याची शक्ती माझ्यामध्ये आहे ते सर्वकाही मी सहन केले आहे , असे गुरमेहरने म्हटले होते . हे आंदोलन माझ्यापुरते मर्यादित नाही . तुम्ही सर्वांनी या आंदोलनाला जावे असे मला वाटते . या मोर्चाला जास्तीत जास्त विद्यार्थ्यांनी उपस्थिती लावावी असे तिने म्हटले होते . या मोर्चासाठी माझ्याकडून शुभेच्छा असे गुरमेहरने म्हटले होते . तिच्या या पोस्टनंतर तिच्यावर टीकेचा भडिमार करण्यात आला होता . तर काही जणांनी तिचे समर्थन देखील केले होते . त्यानंतर हा वाद चिघळला . रॉबर्ट वढेरा , अरविंद केजरीवाल यांनी तिला समर्थन दिले होते . तर , तिच्या मनात कोण विष कालवत असा प्रश्न गृह राज्य मंत्री किरेन रिजीजू यांनी उपस्थित केला होता . क्रिकेटपटू विरेंद्र सेहवाग याने देखील गुरमेहरच्या पोस्टची खिल्ली उडवणारी एक पोस्ट टाकली होती . त्यावर ही प्रतिक्रियांचा पाऊस पडला होता .


मसाला चपाती साहित्य : चपात्या – २ शिळ्या किंवा ताज्या कांदा – १ बारीक चिरलेला टोमॅटो – १ बारीक चिरलेला हिरवी मिरची – १ बारीक चिरलेली कोथिंबीर – १ / ४ वाटी बारीक चिरलेली लिंबाचा रस – १ / २ लिंबू तिखट – १ / ४ चमचा जिरे – १ / ४ चमचा मीठ – चवीप्रमाणे चीज – एक क्यूब किसलेले बटर – २ चमचे कृती : चीज आणि चपाती सोडून बाकी सर्व जिन्नस नीट एकत्र करून घ्या . तवा गरम करून त्यावर थोडे बटर घाला . वर चपाती ठेवून अर्ध्या भागावर मसाला भरा . त्यावर थोडे चीज पसरा आणि चपाती दुमडून घ्या . खालच्या बाजूने चपाती नीट भाजून घ्या . नंतर उलटून परत नीट कुरकुरीत ( क्रिस्पी ) होईपर्यंत भाजा . वर परत चीज घालून सव्र्ह करा . मुगाचे चिल्ले साहित्य : सालासकट मुगाची डाळ – १ ते दीड वाटी – ४ तास भिजवलेली लसूण – २ - ३ पाकळ्या आलं – १ इंच हिरवी मिरची – २ - ३ किंवा चवीप्रमाणे हळद – १ / ४ चमचा हिंग – चिमूटभर कांदा – १ लहान बारीक चिरलेला कोथिंबीर – १ / ४ वाटी मीठ – चवीप्रमाणे तेल – गरजेप्रमाणे चटणी आणि दही – सर्व्हींगसाठी कृती : प्रथम मुगाची डाळ , लसूण , आलं आणि मिरची एकत्र करून पाणी घालून नीट वाटून घ्या . डोशाच्या पिठाप्रमाणे करा . त्यात हळद , मीठ , कांदा आणि कोथिंबीर मिसळा . तवा गरम करून त्यावर डोशाप्रमाणे चिल्ली करून घ्या . तळताना बाजूने तेल सोडा . दोन्ही बाजूनी नीट परतून घ्या . चटणी , सॉस किंवा दह्याबरोबर गरम गरम सव्र्ह करा . नाचणीचे घावन साहित्य : नाचणीचे पीठ – १ वाटी टोमॅटो – १ बिया काढून बारीक चिरलेला कांदा – १ बारीक चिरलेला कोथिंबीर – १ / ४ वाटी बारीक चिरलेली हिरवी मिरची – ३ - ४ बारीक चिरलेली धणे - जिरे पावडर – १ / २ चमचा मीठ – चवीप्रमाणे तेल – गरजेप्रमाणे कृती : तेल सोडून सर्व साहित्य एकत्र करून घावनाच्या पिठाप्रमाणे भिजवा . तव्यावर तेल लावून घावन घाला . वर झाकण ठेवून एका बाजूने नीट भाजून घ्या . नंतर तो उलटून दुसऱ्या बाजूने भाजून घ्या . खोबऱ्याच्या चटणीबरोबर गरम सव्र्ह करा . टीप : नारळाचे दूध , वेलची पावडर आणि गूळ वापरून गोड घावनही करता येतात . फक्त तेव्हा तेलाऐवजी साजूक तूप वापरावे . लाल भोपळ्याचे थेपले साहित्य : लाल भोपळा – २ वाटय़ा किसून वाफवलेला कणीक – २ वाटय़ा जिरा पावडर – १ चमचा कोथिंबीर – १ / २ वाटी चिरलेली हिरवी मिरची – ४ - ५ बारीक चिरलेल्या हळद – १ / २ चमचा मीठ – चवीप्रमाणे साखर – १ चमचा दही – १ / २ वाटी तेल – मोहनासाठी साजूक तूप – सर्व्हींगसाठी कृती : प्रथम वाफवलेला भोपळा , कणीक , जिरा पावडर , हळद , कोथिंबीर , हिरवी मिरची , मीठ , साखर , तेलाचे मोहन आणि दही घालून नीट एकत्र करा . थोडं पाणी घालून कणीक छान मळून घ्या . अर्धा तास झाकून ठेवा . सारख्या मापाचे गोळे करून ठेपले करा . दोन्ही बाजूनी नीट भाजून वर तूप लावा . दह्याबरोबर सव्र्ह करा . ओट्स कटलेट साहित्य : ओट्स – १ कप भाजून घ्या मूगडाळ – १ / २ कप धुऊन भिजवलेली कांदा – १ बारीक चिरलेला हिरवी मिरची – २ - ३ बारीक चिरून कोथिंबीर – १ / २ वाटी बारीक चिरलेली चाट मसाला – १ चमचा तेल – तळण्यासाठी पुदिना चटणी – सर्व्हींगसाठी दही – २ टेबलस्पून मीठ – चवीपुरते कृती : मुगाची डाळ वाफवून घ्या आणि रवाळ वाटून घ्या . त्यात ओट्स , कांदा , मिरची , कोथिंबीर , मीठ आणि दही एकत्र करा . जरूर वाटल्यास थोडं दही आणखी घाला . कटलेटचा आकार देऊन पॅनमध्ये थोडय़ा तेलात शॅलोफ्राय करा . पुदिना चटणीबरोबर सव्र्ह करा . अलका फडणीस – response . lokprabha @ expressindia . com सौजन्य – लोकप्रभा


गोल्ड कोस्ट : राष्ट्रकुल क्रीडा स्पर्धेत आज ( शनिवार ) दहाव्या दिवशीही भारतीय खेळाडूंकडून पदकांची लयलूट सुरुच असून , भारताची अव्वल मुष्टीयोद्धा मेरी कोमने 48 किलो वजनी गटात सुवर्णपदक मिळविण्याची कामगिरी केली आहे . राष्ट्रकुल स्पर्धांमधील मेरी कोमचे हे पहिलेच सुवर्णपदक आहे . मेरी कोमने नॉर्थन आयर्लंडच्या क्रिस्टीना ओकोहाराचा पराभव करून सुवर्णपदक पटकाविले . अंतिम लढतीत पाच राऊंड खेळण्यात आले . या सर्व राऊंडमध्ये मेरी कोमने वर्चस्व राखले . सुपर मॉम अशी ओळख असलेल्या मेरी कोमच्या या सुवर्ण कामगिरीबद्दल देशभरातून तिचे अभिनंदन करण्यात येत आहे . गौरव सोळंकीला सुवर्ण मुष्टीयुद्धात गौरव सोळंकी यानेही 52 किलो वजनी गटात सुवर्णपदक मिळविण्याची कामगिरी केली . गौरवने नॉर्थन आयर्लंडच्या ब्रँडन इरवीनचा पराभव केला . अमित पोंगलला रौप्य मुष्टीयुद्धात भारताला आज तिसरे पदक अमित पोंगलने मिळवून दिले . त्याने 46 ते 49 वजनी गटात रौप्यपदक मिळविले . 22 वर्षीय अमितने इंग्लंडच्या गलाल याफाईचा पराभव केला .


इंग्लंड आणि वेस्ट इंडिजविरुद्ध लागोपाठच्या विजयांमुळे आत्मविश्वास उंचावलेला भारतीय संघ आयसीसी महिला विश्वचषक क्रिकेट स्पध्रेत रविवारी परंपरागत प्रतिस्पर्धी पाकिस्तानविरुद्ध झुंजण्यासाठी सज्ज झाला आहे . भारत - पाकिस्तान सामन्यात दोन्ही देशातील चाहत्यांचे भावनिक नाते दिसून येते . त्यामुळे भारत - पाकिस्तान ‘डर्बी’ रंगतदार होणार अशी क्रिकेटरसिकांची अपेक्षा असली तरी भारताचे पारडे जड मानले जात आहे . भारतीय संघ अतिशय फॉर्मात असून , गेल्या चारही एकदिवसीय मालिका त्यांनी जिंकल्या आहेत . प्रथम श्रीलंकेविरुद्ध निभ्रेळ यश मिळवल्यानंतर भारताने विंडीजविरुद्धची मालिका जिंकली . मग विश्वचषक पात्रता फेरीच्या अंतिम फेरीत आणि चौरंगी मालिकेत दक्षिण आफ्रिकेला हरवत आपले वर्चस्व राखले . भारताने यजमान इंग्लंडवर ३५ धावांनी विजय मिळवून विश्वचषक अभियानाची शानदार सुरुवात केली होती . मग विंडीजविरुद्ध सात विकेट्स राखून विजय मिळवला . साना मिरच्या नेतृत्वाखालील पाकिस्तानच्या संघाने विश्वचषक स्पध्रेत अद्याप विजयाची चव चाखलेली नाही . दक्षिण आफ्रिकेविरुद्धचा सामना त्यांनी तीन विकेट्सने गमावला , तर इंग्लंडविरुद्ध डकवर्थ - लुइस नियमाचा अवलंब झाल्यानंतर त्यांनी १०७ धावांनी पराभव पत्करला . त्यामुळेच भारताविरुद्ध आपले विश्वचषकातील खाते उघडण्याची त्यांना मोठी उत्सुकता आहे . कॅरेबियन संघाला भारताने ८ बाद १८३ धावांत रोखण्याचे कर्तृत्व दाखवले . दीप्ती शर्मा ( २ / २७ ) , पूनम यादव ( २ / १९ ) आणि हरमनप्रीत कौर ( २ / ४२ ) या फिरकी त्रिकुटामुळे हे साध्य झाले होते . भारताच्या गोलंदाजीच्या माऱ्याचे नेतृत्व करणाऱ्या वेगवान गोलंदाज झुलन गोस्वामीला दोन्ही सामन्यांत एकही बळी मिळालेला नसला तरी तिच्या अनुभवाचा मात्र फायदा होतो आहे . फलंदाजीमध्ये सलामीवीर स्मृती मंधाना कारकीर्दीतील सर्वोत्तम फॉर्मात आहे . दुखापतीतून सावरत झोकात पुनरागमन करणाऱ्या स्मृतीने इंग्लंडविरुद्ध ९० आणि विंडीजविरुद्ध १०६ धावा केल्या आणि भारताच्या विजयाची ती शिल्पकार ठरली . २० वर्षीय मंधानाने दोन सामन्यांत १९६ धावा केल्या असल्या तरी धावांची भूक अद्याप कायम आहे , असा इशारा तिने दिला आहे . मंधानाशिवाय कर्णधार मिताली राजसुद्धा सातत्याने खेळत आहे . सलग सात अर्धशतके झळकावण्याचा विक्रम केल्यानंतर विंडीजविरुद्धच्या सामन्यात मिताली दुर्दैवीरीत्या ४६ धावांवर बाद झाली . संघ भारत : मिताली राज ( कर्णधार ) , हरमनप्रीत कौर , स्मृती मंधाना , वेदा कृष्णमूर्ती , मोना मेश्राम , पूनम राऊत , दीप्ती शर्मा , झुलन गोस्वामी , शिखा पांडे , एकता बिश्त , सुषमा वर्मा , मानसी जोशी , राजेश्वरी गायकवाड , पूनम यादव , नुझहत परवीन . पाकिस्तान : साना मिर ( कर्णधार ) , अस्माविया इक्बाल , आयेश झफर , डायना बेग , गुलाम फातिमा , इराम जावेद , जव्हेरिया खान , कैनात इम्तियाझ , मारिना इक्बाल , नहिदा खान , नैन अबिदी , नश्रा संधू , सादिया युसूफ , सिद्र नवाझ , वहिदा अख्तर , बिस्माह मारूफ .


ऑलिम्पिक रौप्यपदक विजेती पी . व्ही . सिंधू हिने अपेक्षेप्रमाणे सय्यद मोदी चषक आंतरराष्ट्रीय बॅडमिंटन स्पर्धेतील महिलांच्या विजेतेपदावर आपली मोहोर नोंदविली . पुरुषांच्या एकेरीत भारताच्या समीर वर्मा याने आपलाच सहकारी बी . साईप्रणीत याच्यावर मात करीत अजिंक्यपद पटकाविले . सिंधूने अंतिम सामन्यात इंडोनेशियाच्या ग्रेगोरिया मारिस्काचे आव्हान २१ - १३ , २१ - १४ असे केवळ तीस मिनिटांमध्ये परतविले . समीर याला साईप्रणीतविरुद्ध २१ - १९ , २१ - १६ असा विजय मिळविताना संघर्ष करावा लागला . सिक्की रेड्डी यांनी अजिंक्यपद मिळविताना आपलेच सहकारी बी . सुमेध रेड्डी व अश्विनी पोनप्पा यांचा २२ - २० , २१ - १० असा पराभव केला . सिक्की रेड्डी हिला महिलांच्या दुहेरीत उपविजेतेपदावर समाधान मानावे लागले . डेन्मार्कच्या कॅमिला ज्युहेल व ख्रिस्तियाना पेडरसन यांनी सिक्की रेड्डी व अश्विनी यांच्यावर २१ - १६ , २१ - १८ असा विजय नोंदविला . पुरुषांच्या दुहेरीत डेन्मार्कच्या मथायस बोई व कर्स्टन मोगेन्सन यांनी सुवर्णपदक जिंकले . त्यांनी चीन तैपेईच्या लुचिंग याओ व यांग पोहान यांना २१ - १४ , २१ - १५ असे हरविले . सिंधू हिने मारिस्काविरुद्धच्या सामन्यात नियोजनपूर्वक खेळ केला . तिने पहिल्या गेममध्ये ड्रॉपशॉट्सबरोबरच स्मॅशिंगच्या वेगवान फटक्यांचाही उपयोग केला . सिंधू हिला उंचीचा फायदा घेत आला . मारिस्काचे परतीचे फटके परतविताना तिला फारशी अडचण आली नाही . मारिस्का हिने कॉर्नरजवळ कल्पकतेने परतीचे फटके मारले तरीही सिंधूच्या आक्रमक खेळापुढे तिला अपेक्षेइतका प्रभाव दाखविता आला नाही . अग्रमानांकित सिंधू हिला स्थानिक प्रेक्षकांच्या भरघोस पाठिंब्याचाही लाभ घेता आला . समीरला साईप्रणीत याने कौतुकास्पद झुंज दिली . दोन्ही खेळाडूंनी स्मॅशिंगच्या वेगवान फटक्यांचा उपयोग केला . मात्र नेटजवळून प्लेसिंग करण्याबाबत समीर याने चांगली कल्पकता दाखविली . त्यामुळेच तो विजेता होऊ शकला . दोन्ही गेम्समध्ये त्याने कॉर्नरजवळही खणखणीत फटके मारले व साईप्रणीत याची दमछाक करण्याचा प्रयत्न केला . त्याच्या या डावपेचांमध्ये तो यशस्वी ठरला .


मलेरियाचा फैलाव रोखण्यासाठी शोधण्यात आलेली जीएम मलेरिया लस अत्यंत प्रभावी आणि सुरक्षित असल्याचे नुकत्याच करण्यात आलेल्या एका अभ्यासात स्पष्ट झाले आहे . काही परजीवींवरील प्रयोगानंतर मलेरिया झालेल्या रुग्णावरही याचा प्रयोग करण्यात आला आहे . मानवी देहावरील प्रयोगाच्या पहिल्या टप्प्यात ही लस टोचण्यात आल्यानंतर दहा स्वयंसेवकांमध्ये रोगप्रतिकारकशक्तीचा तीव्र प्रतिसाद मिळाला . अमेरिकेतील सेंटर फॉर इन्फेक्शिअस डिसीस रिसर्च येथील शास्त्रज्ञ सेबॅस्टियन मिकोलाज्कझक यांच्या देखरेखीखाली हे संशोधन झाले . या वेळी यकृतावरील संक्रमण रोखण्यासाठी तीन पेशी कमी झाल्याचे आढळून आले . सध्या जगभरातील निम्म्या लोकसंख्येला मलेरियाचा धोका आहे . २०१५ मध्ये २१४ दशलक्ष लोकांना मलेरियाची लागण झाली होती . त्यापैकी ५ लाख ८४ हजार लोकांचा मृत्यू झाल्याचे संशोधकांनी स्पष्ट केले आहे . वैद्यकीयदृष्टय़ा अधिक प्रगत अशी ही लस जगभरातील मलेरिया रोखण्यासाठी अत्यंत प्रभावी ठरेल , असा विश्वास जेम्स कुबलीन यांनी व्यक्त केला . हे संशोधन नुकत्याच एका मासिकात प्रसिद्ध करण्यात आले आहे . ( टीप : ‘ आरोग्यवार्ता ’ मधील बातम्या या जगभरातील संशोधकांनी केलेल्या वैद्यकीय संशोधनावर आधारित असतात . त्यामुळे त्यातील मतांशी ‘ लोकसत्ता ’ चा संबंध नाही . कोणताही वैद्यकीय उपचार करण्यापूर्वी आरोग्यतज्ज्ञांशी व डॉक्टरांशी सल्लामसलत करणे आवश्यक आहे . )


आंतरराष्ट्रीय सामन्यांसाठी आपले खेळाडू तंदुरुस्त राहावे यासाठी वीस - पंचवीस नव्हे , तर तब्बल ५० खेळाडूंवर येणारा ताण त्यांना होणाऱ्या दुखापती यावर बीसीसीआय लक्ष ठेवणार आहे , त्याचा व्यवस्थित डेटा तयार करण्यात येणार आहे आणि याची सुरवात खेळाडूंना थकविणाऱ्या आयपीएलपासून होणार आहे . ‘तंदुरुस्ती देखरेख प्रणाली’ असे याचे नाव आहे . आम्ही ५० खेळाडूंच्या तंदुरुस्तीचा डेटा तयार करणार आहोत आणि यामध्ये वेतनश्रेणीचा करार केलेल्या २७ खेळाडूंचाही समावेश आहे . त्याच्या व्यतिरिक्त २३ खेळाडू आम्ही आयपीएलमधून निवडणार आहोत , असे बीसीसीआयच्या वरिष्ठ अधिकाऱ्याने सांगितले . पुढील आठवड्यात सुरू होणारी आयपीएल संपल्यानंतर काही दिवसांत भारताची आंतरराष्ट्रीय क्रिकेटची मोठी मोहीम सुरू होत आहे आणि याची सुरवात इंग्लंड दौऱ्यापासून सुरू होईल , त्यानंतर २०१९ मध्ये इंग्लंडमध्येच होणाऱ्या विश्वकरंडक स्पर्धेपर्यंतचा हा टप्पा असेल . जे खेळाडू सातत्याने चांगली कामगिरी करतील त्यांच्यावर पडणारा ताण याचे तंदुरुस्तीच्या वेगवेगळ्या मापदंडातून मोजमाप केले जाईल . आयपीएलमध्ये सरावावरही लक्ष आयपीएलमध्ये प्रत्येक सामन्यात गोलंदाज जास्तीत जास्त चार षटके गोलंदाजी करत असला तरी सरावाच्या वेळी तो किती चेंडू टाकतो यावर देखरख ठेवण्याची योजना बीसीसीआयने आखली आहे . यामध्ये करारबद्ध असलेल्या प्रमुख गोलंदाजांचा समावेश आहे . आगामी इंग्लंड आणि ऑस्ट्रेलिया दौऱ्यासाठी हे प्रमुख वेगवान गोलंदाज जास्तीत जास्त तंदुरुस्त असावेत यासाठी हे प्रयत्न आहेत .


आयसीसी चॅम्पियन्स ट्रॉफीमध्ये भारताचा खेळ आत्तापर्यंत खूप छान झाला आहे . भारताने फायनलमध्ये धडक मारली आहे . तर भारताचा कट्टर प्रतिस्पर्धी पाकिस्ताननेही फायनलमध्ये प्रवेश केला आहे . या दोन संघांची मॅच बघताना , प्रत्येक बॉल , प्रत्येक शॉट पाहताना प्रेक्षकांच्या काळजाचा ठोका चुकणार आहे . दोन्ही देशांमध्ये असलेल्या तणावाच्या संबंधांची कल्पना सगळ्या जगाला आहे . त्याचमुळे या दोन देशांमधला क्रिकेटचा सामना ही एक लढाईच असते , असे म्हटले तर वावगे ठरणार नाही . उद्याही भारत आणि पाकिस्तान यांच्यात एक रोमहर्षक सामना बघायला मिळेल यात काहीही शंका नाहीये . या सामन्याची धावपट्टी फलंदाजांना साजेशी असल्याचे वृत्त समोर आले आहे . साखळी सामन्यांच्या सुरूवातीच्याच मॅचमध्ये पाकिस्तानला भारताने चारी मुंड्या चीत केले होते . याच विजयाची उद्या मैदानात पुनरावृत्ती होणार आहे हे टीम इंडियाचा कर्णधार विराट कोहलीने म्हटले आहे . भारताकडून पराभव स्वीकारल्यानंतर पाकिस्तानने आपला खेळ जोमाने सुधारत फायनलमध्ये धडक मारली आहे . त्यामुळे उद्याच्या सामन्यात पाकिस्तानही पूर्ण तयारीनिशी उतरणार यात शंकाच नाहीये . टीम इंडियावर सामना जिंकण्याचे प्रेशर आहे . या प्रेशरचा फायदा पाकिस्तान घेण्याची संधी पाकिस्तान सोडणार नाही . त्यामुळे टीम इंडियाच्या खेळाडूंना उद्या मैदानात संयमाने फटकेबाजी करावी लागणार आहे . उद्या जो संघ फायनल जिंकेल त्या संघावर पुरस्कारांची बरसात होणार आहे . तर जो संघ हारेल त्याला सगळ्या जगातल्या क्रिकेट रसिकांकडून टीका सहन करावी लागणार आहे . त्यामुळे सामना जिंकण्याचे टेन्शन दोन्ही संघांवर आहे . आजवरच्या सामन्यांचा विचार केला तर भारतासमोर पाकिस्तानचा पाडावच झाला आहे . पाकिस्तानी टीमच्या खेळाचा आलेख दिवसेंदिवस घसरतोय त्यामुळे भारत पाकिस्तान सामन्यामध्ये आता पूर्वीसारखी मजा उरली नाहीये असे टीम इंडियाचा कप्तान विराट कोहलीने म्हटले आहे . असे सगळे असले तरीही उद्या मैदानात काय होणार ? हे पाहणे महत्त्वाचे ठरणार आहे . कुठे असणार फायनल मॅच ? ओव्हल मैदान , लंडन काय आहे मॅचची वेळ ? भारतीय प्रमाण वेळेनुसार दुपारी ३ वाजता भारत पाकिस्तान मॅच दरम्यान जाहिरातींचे दर किती ? भारत पाकिस्तान दरम्यान टीव्हीवर दाखवण्यात येणाऱ्या जाहिरातींचा दरांनी आभाळ गाठलं , ३० सेकंदासाठी मोजले गेले १ कोटी रूपये पिचची अवस्था नेमकी कशी ? – भारत पाकिस्तान सामन्यासाठी नव्या पीचचा वापर होणार आहे . हा पीच कोरडा असू शकतो . हा पीच बॅटिंग पीच आहे . त्यामुळे फायनल सामन्याचा विचार करता , या मैदानात धावांचा डोंगर उभा राहू शकतो अशी स्थिती वातावरणकसे असेल ? - ओव्हल मैदानावर काहीसे ढग दाटून येऊ शकतात अंपायर कोण असणार ? मैदानात – एम . इरासमस आणि आर केटलबोरो थर्ड अंपायर - आर . टकर फोर्थ अंपायर – कुमार धर्मसेना धोनी , केदार जाधव , हार्दिक पंड्या , आर . अश्विन , रविंद्र जडेजा , जसप्रीत बुमरा , भुवनेश्वर कुमार , दिनेश कार्तिक , मोहम्मद शमी , अजिंक्य रहाणे , उमेश यादव पाकिस्तानी संघ - सरफराज अहमद ( कर्णधार ) , अहमद शहजाद , अजहर अली , बाबर आजम , मोहम्मद हफीज , शोएब मलिक , हसन अली , मोहम्मद आमिर , रूम्मान रईस , जुनैद खान , इमाद वसीम , फहीम अशरफ , शादाब खान , फखर जमान , हारिस सोहेल


आज चेन्नई सुपर किंग्जविरुद्ध अखेरचा साखळी सामना बाद फेरीमध्ये स्थान मिळवण्यासाठी प्रत्येक संघ उत्सुक असतो . किंग्ज इलेव्हन पंजाबही त्यास अपवाद नाही . पंजाबला हे ध्येय साध्य करण्यासाठी यापूर्वीच बाद फेरी गाठणाऱ्या चेन्नई सुपर किंग्जविरुद्ध मोठा विजय मिळवणे अनिवार्य आहे . या दोन संघांमध्ये येथे रविवारी महत्त्वपूर्ण लढत होत असून धडाकेबाज फलंदाज ख्रिस गेलकडून पंजाबला झंझावाती खेळाची गरज आहे . गहुंजे येथील आंतरराष्ट्रीय स्टेडियमवर हा सामना होत आहे . या मोसमातील या स्टेडियमवरील अखेरचा आयपीएल सामना असल्यामुळे सुट्टीच्या दिवशी चाहत्यांना चौकार व षटकारांचा आनंद मिळण्याचीच अपेक्षा आहे . चेन्नई संघाने १६ गुणांसह साखळी गटात दुसरे स्थान घेतले आहे . असे असले तरी चेन्नई संघाला शुक्रवारी साखळी गटात शेवटच्या स्थानावर असलेल्या दिल्ली डेअरडेव्हिल्सकडून ३४ धावांनी पराभव स्वीकारावा लागला आहे . हा पराभव चेन्नईसाठी निश्चितच आत्मपरीक्षणाचा आहे . विशेषतः बाद फेरीपूर्वी त्यांना या पराभवातून पुन्हा विजयपथावर येण्यासाठी सर्वोच्च कामगिरी करावी लागणार आहे . अंबाती रायुडू , शेन वॉटसन व कर्णधार महेंद्रसिंग धोनी या तीन फलंदाजांनी यंदाच्या आयपीएलमध्ये सातत्यपूर्ण कामगिरी केली आहे . त्यांच्याबरोबरच सुरेश रैना , ड्वेन ब्राव्हो , रवींद्र जडेजा यांच्याकडूनही त्यांना चांगल्या कामगिरीची अपेक्षा आहे . द्रुतगती गोलंदाज दीपक चहार हा दुखापतीमधून तंदुरुस्त झाल्यामुळे चेन्नईच्या गोलंदाजीची बाजू बळकट झाली आहे . त्याच्याबरोबरच शार्दूल ठाकूर , वॉटसन , जडेजा , हरभजन सिंग हे त्यांचे गोलंदाज गेल व के . एल . राहुल यांच्या फटकेबाजीला कसे रोखतात हीच उत्सुकता आहे . यंदाच्या आयपीएलमध्ये सुरुवातीला गेलने जो धडाकेबाज खेळ केला होता , तसा खेळ त्याला पुन्हा करता आलेला नाही . गेल व राहुल यांच्याबरोबरच आरोन फिन्च , मयांक अगरवाल , अक्षर पटेल , मनोज तिवारी , करुण नायर , डेव्हिड मिलर यांच्यावरही पंजाबच्या फलंदाजीची भिस्त आहे . गोलंदाजीत अँड्रय़ू टाय , मुजीब उर रहेमान , कर्णधार रविचंद्रन अश्विन , अक्षर पटेल यांच्याकडून पंजाबला प्रभावी कामगिरीची अपेक्षा आहे .


थंडी आली की त्वचा कोरडे पडायला लागते . मग शरीराला खाज सुटण , ओठांची त्वचा निघणे असे व्हायला लागते . मात्र हे नीट दिसावे यासाठी आपण अनेक वेगवेगळे उपाय करतो . कधी मॉईश्चरायझर लावणे तर कधी खोबरेल तेलाने मालीश करणे असे उपाय केले जातात . पण चेहऱ्याच्या त्वचेबरोबरच पायांची विशेषतः टाचेच्या त्वचेची काळजी घेणे गरजेचे असते . टाचांना पडणाऱ्या भेगा कालांतराने इतक्या वाढतात की त्यातून काही गंभीर समस्या उद्भवण्याची शक्यता असते . पण घरच्या घरी काही सोपे उपाय केल्यास या भेगांपासून आपली निश्चितच सुटका होऊ शकते . पाहूयात काय आहेत हे उपाय… . – पायांच्या तळव्यांना कायम स्क्रब करा . त्यामुळे पावलांवरची धुळ निघून जाण्यास मदत होईल . पायांची त्वचाही गुळगुळीत होण्यास याचा चांगला फायदा होईल . – थंडीत रात्री झोपण्याआधी आपण चेहऱ्याला मॉईश्चरायझर लावतो . त्याचप्रमाणे पायालाही मॉईश्चराईज करायची सवय ठेवा . त्यामुळे पायांची त्वचा मुलायम राहण्यास मदत होईल . – ऑलिव्ह ऑइल हे त्वचेसाठी अतिशय चांगले असते . त्यामुळे थंडीत टाचांना पडणाऱ्या भेगांसाठी त्याचा निश्चितच चांगला उपयोग होतो . – यामध्ये आणखी एक महत्त्वाची गोष्ट म्हणजे पायंना भेगा पडल्यानंतर त्यामध्ये घाण साचते . विशेषतः महिला दिवसभर विविध कामे करत असतात . त्यांच्या पायांच्या भेगांमध्ये घाण साचण्याचे प्रमाण जास्त असते . असे होऊ नये यासाठी तुमच्या टाचांना भेगा असतील तर पाय वारंवार पाण्याने धुत राहा . म्हणजे घाण गेली तरी ती वेळच्या वेळी साफ होईल . – ग्लिसरीन आणि गुलाबपाणी यांचे मिश्रण भेगांना लावा . १० मिनिटे लावून ठेवल्यानंतर पाय धुवून टाका . यामुळे पायाची त्वचा मऊ होण्यास मदत होईल . याबरोबरच आठवड्यातून एकदातरी पायाला स्क्रब करायला विसरु नका . यासाठी तांदळाच्या पीठाचा वापर करा . ( ही बातमी संशोधकांनी केलेल्या वैद्यकीय संशोधनावर तसेच तज्ज्ञांच्या मतांवर आधारित आहे . त्यातील मतांशी ‘लोकसत्ता ऑनलाइन’चा संबंध नाही . त्यामुळे कोणताही वैद्यकीय उपचार करण्यापूर्वी आरोग्यतज्ज्ञांशी व डॉक्टरांशी सल्लामसलत करणे आवश्यक आहे . )


सेन्सॉर बोर्डाने तांत्रिक बदलांसाठी ‘पद्मावती’ चित्रपटाचा अर्ज निर्मात्यांकडे परत पाठवला की , निवडणुकींचा फायदा व्हावा यासाठी हा निर्णय घेण्यात आला , असा परखड सवाल ज्येष्ठ अभिनेत्री शबाना आझमी यांनी विचारला . ट्विटरच्या माध्यमातून त्यांनी ‘पद्मावती’ चित्रपटावरून सुरू असलेल्या वादाचा खरपूस समाचार घेतला . सरकारच्या छत्रछायेखाली सर्वांचे दुकान चालू आहे , असे म्हणत त्यांनी मोदी सरकारवरही सडकून टीका केली . संजय लीला भन्साळी यांच्या पद्मावतीला पाठिंबा दर्शवत आझमी यांनी ४८ व्या आंतरराष्ट्रीय चित्रपट महोत्सवावर म्हणजेच ‘इफ्फी’वर बहिष्कार टाकण्याचे आवाहन चित्रपटसृष्टीला केले . ‘भन्साळी आणि अभिनेत्री दीपिका पदुकोणला येत असलेल्या धमक्यांविरोधात सर्व कलाकारांनी एकत्र येत ‘इफ्फी’वर बहिष्कार टाकावा , ’ असे ट्विट त्यांनी केले . वाचा : हॉलिवूडच्या ‘या’ अभिनेत्रीने केले ‘पद्मावती’चे समर्थन केंद्रीय माहिती व प्रसारण मंत्री स्मृती इराणी यांनी ‘पद्मावती’ वादावर बाळगलेल्या मौनाचा उल्लेखही त्यांनी ट्विटरवर केला . त्यांनी लिहिले की , स्मृती इराणी यांची ‘इफ्फी’साठी मोठी लगबग सुरू आहे . मात्र , भारतीय चित्रपटसृष्टीमुळेच ‘इफ्फी’ला इतकी प्रतिष्ठा मिळाली . तरीही स्मृती इराणी ‘पद्मवाती’च्या वादाविषयी मौन बाळगून आहेत . हा प्रकार म्हणजे , १९८९ साली सफदर हश्मी यांच्या हत्येनंतर काँग्रेसने दिल्लीत इफ्फी महोत्सव साजरा करण्याइतकाच निषेधार्ह असल्याचे शबाना आझमी यांनी म्हटले . सेन्सॉर बोर्डाने तांत्रिक बदलांची कारणे देत निर्मात्यांकडे चित्रपट परत पाठवल्याने आता १ डिसेंबर रोजी पद्मावती प्रदर्शित होणार का , याकडे सगळ्यांचे लक्ष लागले आहे .


बॉलिवूडची प्रसिद्ध अभिनेत्री सोनाली बेंद्रेने काही दिवसापूर्वी तिला हाय ग्रेड कॅन्सर झाल्याची माहिती ट्विटरच्या माध्यमातून दिली . सोनालीच्या या धक्कादायक माहितीमुळे कलाविश्वात एक प्रकारची खळबळ माजली असून सध्या सोनाली न्युयॉर्कमध्ये उपचार घेत आहे . यावेळी सोनालीला अनेकांनी मानसिक आधार दिला असून नुकतंच मनीषा कोइरालानेदेखील ट्विटरच्या माध्यामातून तिला आधार दिल्याचं पाहायला मिळात आहे . ‘सरफरोश’ , ‘हम साथ साथ है’ आणि ‘लज्जा’ यांसारख्या चित्रपटांमध्ये दमदार भूमिका साकारणाऱ्या सोनालीने कॅन्सरची माहिती दिल्यानंतर सर्वांनाच धक्का बसल्या . त्यामुळे अभिनेता अक्षयकुमारनेही तातडीने न्युयॉर्कला जात सोनालीची भेट घेतली . तर काही कलाकारांनी सोशल मीडियाचा आधार घेत तिला पाठिंबा दिला . सोनालीपूर्वीही काही बॉलिवूड कलाकारांना कॅन्सर झाल्याचं समोर आलं होतं . मात्र त्यातील काही कलाकारांनाच या कॅन्सरशी दोन हात करण्यास यश आले . त्यातलंच एक नाव मनिषा कोइराला . मनिषाला ओव्हरीजचा कॅन्सर झाला होता . मात्र यावर तिने यशस्वीरित्या मात केली . त्यामुळे सध्या सोनालीचं दुःख काय आहे हे जाणून तिने सोनालीसाठी ट्विट केलं . ‘सोनाली तु लवकरात लवकर ठिक होशील . देव सदैव तुझ्या पाठिशी आहे . पटकन बरी हो आणि लवकर घरी ये’ . अशा आशयाचं ट्विट मनिषाने केलं आहे . विशेष म्हणजे उपचार घेत असतानादेखील सोनाली प्रत्येक व्यक्तीच्या ट्विट , मेसेजची उत्तरं देताना दिसून येत आहे . मनिषाच्या ट्विटरवर सोनालीने तातडीने उत्तर देत , ‘धन्यवाद मनिषा . माझ्या लढ्यामध्ये तूच माझी प्रेरणा आहे . तुझ्या प्रेरणेमुळे मी या संघर्षाशी लढा देत आहे’ असं ट्विट सोनालीने केलं आहे . दरम्यान , मनिषाच्या ट्विटनंतर अभिनेत्री दिव्या दत्तानेही सोनालीसाठी ट्विटरवर पोस्ट केली आहे . ज्यामुळे सोनाली भावूक झाल्याचं पाहायला मिळालं .


टीम इंडियाचा कर्णधार विराट कोहली आणि वेगवान गोलंदाज जसप्रीत बुमराह हे दोघेही आपली यशस्वी घोडदौड सुरु ठेवत ICCच्या एकदिवसीय क्रमवारीत अव्वलस्थानी कायम आहेत . कोहली ८८४ गुणांसह फलंदाजीच्या क्रमवारीत अव्वल आहे . तर गोलंदाजांमध्ये जसप्रीत बुमराह ७९७ गुणांसह अव्वलस्थानी विराजमान आहे . मात्र टीम इंडिया क्रमवारीत १२२ गुणांसह दुसऱ्या स्थानी आहे . या यादीत इंग्लंड १२७ गुणांसह पहिले स्थान राखून आहे . आणि आता इंग्लंडचा संघ श्रीलंकेशी एकदिवसीय मालिका खेळत आहे . आपले अव्वल स्थान कायम ठेवण्यासाठी इंग्लंडला श्रीलंकेविरुद्ध पाच सामन्यांच्या एकदिवसीय मालिकेत विजय मिळवावा लागेल . ही मालिका जर इंग्लंडने गमावली , तर भारताला आपोआप पहिला क्रमांक मिळण्याची शक्यता आहे . भारत २१ आॅक्टोबरपासून विंडीजविरुद्ध पाच सामन्यांची एकदिवसीय मालिका खेळणार आहे . अशा परिस्थितीमध्ये भारत आणि इंग्लंड दोन्ही संघ आपल्या मालिकेतील सर्व सामने जिंकले , तर मात्र त्यांना प्रत्येकी एका गुणाचा फायदा होणार असून क्रमवारी ‘जैसे थे’ राहणार आहे . दरम्यान , आशिया चषक स्पर्धेतील भारताच्या कामगिरीचे खेळाडूंना फळ मिळाले आहे . या क्रमवारीनुसार कोहली पहिल्या स्थानी कायम आहे . तर उपकर्णधार रोहित शर्मा ८४२ गुणांसह दुसऱ्या स्थानावर कायम आहे . याशिवाय , ‘टॉप १०’मध्ये सलामीवीर शिखर धवनदेखील ८०२ गुणांसह पाचव्या स्थानावर आहे . गोलंदाजाच्या क्रमवारीत फिरकीपटू कुलदीप यादव ७०० गुणांसह तिसऱ्या क्रमांकावर आहे . तर दुसऱ्या स्थानी अफगाणिस्तानच्या राशिद खाने याने ७८८ गुणांसह स्थान मिळवले आहे . युजवेंद्र चहलला मात्र टॉप १० मध्ये स्थान मिळवता आलेले नाही . तो सध्या ११व्या स्थानी आहे .


सिल्हेट ( बांगलादेश ) : ब्रॅंडन मावुटा आणि सिंकदर रझा यांच्या गोलंदाजीच्या जोरावर झिंबाब्वेने मंगळवारी यजमान बांगलादेशचा पहिल्या कसोटी क्रिकेट सामन्यात 151 धावांनी पराभव केला . झिंबाब्वेचा गेल्या पाच वर्षांतील हा पहिला कसोटी विजय ठरला . विजयासाठी 321 धावांच्या आव्हानाचा पाठलाग करताना बांगलादेश संघाने चौथ्या दिवशी बिनबाद 26 धावसंख्येवरून पुढे खेळायला सुरवात केल्यावर त्यांचा डाव 169 धावांत आटोपला . कसोटी पदार्पण करणारा लेग स्पिनर मावुटा याने 21 धावांत 4 , तर ऑफ स्पिनर रझाने 41 धावांत 3 गडी बाद करून विजयात मोलाचा वाटा उचलला . झिंबाब्वेकडून पदार्पण करणारा आणखी एक खेळाडू वेलिंग्टन मसाकद्झा याने 2 गडी बाद केले . झिंबाब्वेने 2013 मध्ये हरारे येथे पाकिस्तानचा पराभव केला होता . त्यानंतर त्यांनी पहिल्या विजयाला गवसणी घातली . त्याचबरोबर त्यांना 17 वर्षांनी पहिला मालिका विजय नोंदविण्याची संधी आहे . यापूर्वी 2001 मध्ये त्यांनी बांगलादेशवर विजय मिळविला होता . मालिकेतील दुसरी कसोटी ढाका येथे 11 ते 15 नोव्हेंबर दरम्यान होणार आहे . चौथ्या दिवसाच्या सकाळीच रझाने बांगलादेशच्या तीन महत्त्वपूर्ण विकेट मिळवून त्यांना अडचणीत आणले . कर्णधार महमुदुल्लाने स्वतःला बढती देत फलंदाजीला येण्याचा निर्णय घेतला ; पण तोदेखील अपयशी ठरला . झिंबाब्वेच्या फिरकीपुढे त्यांचे फलंदाज टिकू शकले नाहीत . मी प्रचंड उत्साहित झालो आहे . संघातील प्रत्येक खेळाडूने मैदानावर खूप मेहनत घेतली आणि आपले सर्वस्व पणाला लावले . प्रत्येकाचे योगदान महत्त्वाचे आहे . हॅमिल्टन मसाकद्झा , झिंबाब्वे कर्णधार संक्षिप्त धावफलक झिंबाब्वे 282 आणि 181 वि . वि . बांगलादेश 143 आणि 169 ( इम्रूल कायेस 43 , अरिफुल हक 38 , बावुटा 4 - 21 , रझा 3 - 41 , मसाकद्झा 2 - 33 ) .


चेंडू कुरतडल्याप्रकरणी निलंबनाची कारवाई करण्यात आलेल्या स्टीव्ह स्मिथ , डेव्हिड वॉर्नर आणि कॅमेरून बॅनक्रॉफ्ट या तीन खेळाडूंवरील बंदी कायम ठेवण्याचा निर्णय क्रिकेट ऑस्ट्रेलियाने घेतला आहे . ऑस्ट्रेलियातील खेळाडूंच्या संघटनेने त्यांच्यावरील बंदी भारताविरुद्धच्या दौऱयापूर्वी उठवावी , अशी मागणी केली होती . मात्र ही मागणी ऑस्ट्रेलिया क्रिकेट बोर्डाने फेटाळली आहे . दक्षिण आफ्रिकेविरुद्धच्या कसोटी सामन्यात चेंडूशी छेडछाड केल्याप्रकरणी स्मिथ , वॉर्नर आणि कॅमेरून बॅनक्रॉफ्ट या तीन खेळाडूंवर ऑस्ट्रेलिया क्रिकेट मंडळाने बंदी घातली . स्मिथ आणि वॉर्नर यांच्यावर एका वर्षाची तर बॅनक्रॉफ्टवर ९ महिन्यांची बंदी घालण्यात आली . मात्र त्यांना त्यांच्या चुकीबद्दल पुरेशी शिक्षा मिळाली असून आता त्यांच्यावरील बंदी उठवण्यात यावी , अशी मागणी ऑस्ट्रेलिया क्रिकेटपटूच्या संघटनेने केली होती . मात्र त्यांच्यावरील बंदी कमी करण्यासारखे काहीही घडलेले नाही . त्यामुळे त्यांच्यावरील बंदी कायम ठेवण्यात आली असल्याचे बोर्डाच्या संचालक मंडळाने एकमताने ठरवले आहे . दरम्यान , क्रिकेट ऑस्टेलियाने केलेल्या कारवाईला बंदी घातलेल्या कोणत्याही खेळाडूने आव्हान दिलेले नाही , त्यामुळे त्यांच्यावरील बंदी उठवू नये , असे मत ऑस्ट्रेलियाचा माजी वेगवान गोलंदाज मिचेल जॉन्सन याने व्यक्त केले होते . आजच्या क्रिकेट ऑस्ट्रेलियाच्या निर्णयामुळे भारताच्या मालिकेआधी बंदी उठवण्याबाबतच्या या चर्चांना पूर्णविराम मिळाला आहे .


सण आणि खाणे हे तर अगदी परममित्रच म्हणावे लागतील . आपल्याकडे वेगवेगळ्या सणांना वेगवेगळ्या पदार्थांचे महत्त्व असते . यात अनेक सणांमध्ये उपवास करणे ही आपली प्रथा आहे . काही दिवसांवर आलेल्या गणपतींमध्येही महिला हरीतालिका , ऋषीपंचमी , गणेशचतुर्थी असे उपवास करताना दिसतात . हे उपवास २ प्रकारचे म्हणता येतील . उपास ( उपाशी राहणे ) आणि दुसरा म्हणजे उपवास ज्यामध्ये आपण उपवासाचे पदार्थ खातो . यामध्ये आपण भगवंताचे नामःस्मरण करुन मन स्थिर करण्याचा प्रयत्न करतो . हे दोन्ही प्रकार जर एकत्र मनाशी आले तर तो खरा भगवंतापर्यंत पोहोचला असं म्हणावं लागेल . म्हणजे फक्त उपवासाचे पदार्थ न खाता उप म्हणचे जवळ आणि वास म्हणजे सहवास , भगवंताच्या मनाने सहवासात राहणे , असा उपवास करावा . उपवास करताना ‘ही’ काळजी घ्यायला हवी १ . उपवासाचे पदार्थ खाताना व उपास करताना तब्येतीची काळजी घेऊन करावा . ज्यांना मधुमेह , रक्तदाब यांसारखे त्रास आहेत त्यांनी शक्यतो उपवास करणे टाळावे . २ . पित्ताचा त्रास असेल तर उपवासाचे पदार्थ जरा जपून खावेत . पूर्ण वेळ उपाशी राहून उपास केल्याने पित्त वाढते . उपाशी पोटी आंबट पदार्थ खाल्याने पित्त वाढते . ३ . उपवासामध्ये राजगिरा , दूध , रताळे यांचा वापर उत्तम . फळे , ताक , दही , काकडी यांचाही समावेश ठेवावा . ४ . मधुमेही लोकांनी उपाशी राहणे टाळावे . साबुदाणा , वरई हे कार्बोदके जास्त देणारे पदार्थ असल्याने मधुमेही लोकांनी याचा अती वापर टाळावा . ५ . उपवासाला अनेक लोकांच्या वेगवेगळ्या प्रथा आहेत . ढगाळ हवेला जड पदार्थ पचत नाहीत म्हणून हलका आहार घ्यावा . जड आणि तळलेले पदार्थ टाळणे उत्तम . ६ . वजनवाढीच्या दृष्टीकोनातून विचार केला तर चुकीच्या पद्धतीने केलेला उपवास हा वजन वाढवतो . आणि उपवासाचे पदार्थ कधीतरी खायला मिळतात असे म्हणून जर जास्तच खाणे झाले तर वजनवाढ होतेच . म्हणून उपास करता करता ‘उपवास’ उत्तम करणे . ज्याची सध्या जास्त गरज आहे . तणावाच्या परिस्थितीत वातावरणात हा उपवास आपल्या मनाला स्थिर करून शांतता व समाधान देईल ज्यांनी प्रकृती नेहमी उत्तम राहिल . श्रुती देशपांडे , आहारतज्ज्ञ


हल्ली मोबाईल फोन म्हटलं की कमीत कमी ४ ते ५ इंचाची टच स्क्रीन असणारा मोठा स्मार्टफोन डोळ्यासमोर येतो . मोबाईल फोन जेव्हा लोकप्रिय होत होते त्यावेऴी मोबाईलचा आकार लहान ठेवण्याकडे कल होता मात्र स्मार्टफोन क्रांतीनंतर मोबाईलचे आकार वाढताना दिसत आहेत . अशातच ‘द झॅन्को टायनी टी वन’ या नावाचा जगातील सर्वात छोट्या आकाराचा फोन बाजारात येणार आहे . छोटा म्हणजे हा फोन चक्क अंगठ्याच्या लांबी इतकाच उंच आहे . तर या फोनचे वजन दहा रुपयांच्या नाण्याइतकेच म्हणजेच अंदाजे १३ ग्रॅमपर्यंत असणार आहे . ब्रिटनमधील क्युबीट न्यू मिडीया कंपनीच्या संकल्पनेतून साकारलेला हा फोन म्हणजे जगातील सर्वात लहान फंक्शनल फोन आहे . पण हा फोन दिसायला इतका छोटा आणि नाजूक आहे की पहिल्यांदा पहिल्यावर तो लहान मुलांच्या खेळण्यातला फोन वाटेल . हा फोन टूजी तंत्रज्ञानावर काम करेल . तसेच यामध्ये तीन तासाचा टॉक टाइमसाठी पुरेल इतकी दोनशे एमएएजची बॅटरी देण्यात आली आहे . नव्वदच्या दशकामधील सर्वच फोनला याच क्षमतेची बॅटरी होती हे विशेष . ‘द झॅन्को टायनी टी वन’ची स्क्रीन १२ . ५५ मिलीमीटरची ओएलडी स्क्रीन असणार आहे . या फोनची रॅम ३२ जीबी असेल तर इंटर्नल मेमरीही ३२ जीबीची असणार आहे . या फोनमध्ये नॅनो सिम वापरता येईल . तसेच युएसबी , ब्लूटूथचीही सुविधा देण्यात आली आहे . ३०० फोन नंबर सेव्ह करण्याबरोबरच ५० फोन कॉल्सचा रेकॉर्ड आणि ५० एसएमएस राहण्याइतकी या फोनची क्षमता असणार आहे . या फोनमध्ये इंटरनेट वापरता येणार नाही . फोनच्या तळाशी माईक आणि लाऊडस्पीकर असतील . विशेष ऑफरमध्ये हा फोन केवळ ३० युरो म्हणजेच २ हजार २८० रुपयांपर्यंत उपलब्ध होईल . हा फोन १९ जानेवारीला लॉन्च होणार आहे . तरी जगभरातील वेगवगेळ्या देशांमधील ग्राहकांना हा फोन मे २०१८ पासून डिलीव्हर करण्यात येणार असल्याचे समजते .


खाऊ आनंदे रश्मी करंदीकर – response . lokprabha @ expressindia . com रमजान हा मुस्लीम बांधवांचा रोजे पाळण्याचा महिना . ते पाळताना सूर्योदयापूर्वी आणि सूर्यास्तानंतर जी खाद्यपदार्थाची रेलचेल असते , त्यातून एका वेगळ्याच खाद्यसंस्कृतीचं दर्शन घडतं . रमजान हा इस्लाममधील पवित्र महिना . त्याला मुस्लिम धर्मात फार महत्त्व आहे . त्यामुळेच हा महिना फार उत्साहात साजरा केला जातो . या महिन्याची सुरुवात चंद्रदर्शनाने होते . चंद्रदर्शन ज्या दिवशी होते त्याच्या दुसऱ्या दिवशीपासून मुस्लीम बांधव रोजे ठेवतात . रोजा म्हणजे उपवास . सूर्योदयाच्या आधी न्याहारी करून सूर्यास्तानंतर जेवणे . या दरम्यान अन्न , पाणी पिणे वज्र्य असते . माझी सुरुवातीच्या काळातील सात वर्ष भिवंडीमध्ये गेली . भिवंडी हे शहर मला नेहमी ‘मिनी भारत’ वाटते . भारतातल्या सर्व भागातले लोक या शहरात वसलेले आहे . मुंबईनंतर मी पाहिलेले हे दुसरे शहर आहे , जे रात्रभर जागे असते . रमजानच्या काळात तर मला भिवंडीची हटकून आठवण येते . मार्केटमधली ती रोषणाई , मीनाबाजार , माणसांची चहलपहल… भिवंडीमध्ये एकाहून एक खास चवीचे पदार्थ बनवणारे खानसामे आणि आपा , बुआ , फुफी , नानी , चाची तुम्हाला घराघरांत आढळतील . भिवंडीकरांचे वैशिष्टय़े म्हणजे ते फार प्रेमाने तुम्हाला खाऊ घालतात . भिवंडीमध्ये खूप प्रेमाने खाऊ घालणाऱ्या समस्त आपा , दादीची मी कायम ऋणी राहीन . मी शाकाहारी म्हणून गुरुवारी खास साजूक तुपातली पुरणपोळी खाऊ घालणारी नदीम भाईची अम्मी जानची मूर्ती आजही डोळ्यासमोर उभी राहाते . हैद्राबादच्या प्रसिद्ध पॅरेडाइजची बिर्याणी खाल्ल्यानंतरही जगातील सर्वोत्तम बिर्याणी आमच्या भिवंडीतला आसिफभाई बनवतो याबद्दल माझ्या मनात तीळभरही शंका नाही . रमजानचा नूर भिवंडीमध्ये पाहाण्यासारखा असतो . घराघरांत इफ्तारी आणि सेहरीची तयारी अगदी जय्यत सुरू असते . आणि या सर्व महिन्याची सांगता म्हणजे रमजान ईद . शीर खुर्माची तयारी तर आदल्या रात्रीपासून सुरू होते . मार्केटमध्ये वेगवेगळ्या प्रकारच्या शेवयांचे रचलेले ढीग , ड्रायफ्रुटस , खजूर भिवंडीच्या बाजारात तुम्हाला याकाळात दिसतील . त्यानंतर महत्त्वाचं ठिकाण म्हणजे दूधनाका . अक्षरशः हजारो लिटर दुधाची विक्री एकटय़ा रमजान ईदच्या दिवशी कल्याण आणि भिवंडीच्या दूधनाक्यावर होते . काही काही घरांमध्ये अगदी ४० - ५० लीटर शीर खुर्मा फार निगुतीने बनवतात आणि त्यासाठी दुधाचे विक्रेतेही पिढय़ा न् पिढय़ा ठरलेले असतात . मला तर रमजान ईदच्या जेवणाचा थाट फार आवडतो . ‘थाल’ भरून एवढे पदार्थ इतक्या नजाकतीने मांडलेले असतात की केवळ नजरेने पोट भरावं . मला यात विशेष कौतुक वाटतं ते तमाम महिला वर्गाचं . सकाळी दहापासून ईदच्या शुभेच्छा देण्याकरिता एकमेकांच्या घरी जाण्याची सुरुवात होते . अगदी नऊपासूनच टेबलावर सर्व पदार्थ हिरिरीने मांडून ठेवलेले असतात . प्रत्येक घरच्या शीरखुर्माची चव वेगळी . सुरुवातीला माझ्यासाठी शाकाहारी पदार्थाचे वेगळे ‘थाल’ सजवलेले असायचे . राजेळी केळी , केळ्याचा शाही हलवा , आलू चाट , शाही ड्रायफ्रूटवाला चिवडा , मसाला बदाम , बदाम शरबत आणि शाही फालुदा यासारखे अनेक शाकाहारी पदार्थ मी माझ्या भिवंडीतल्या खाद्ययात्रेत चाखले . अर्थात भिवंडीमध्ये तुम्हाला हे कुठे स्ट्रीट फूड म्हणून मिळणार नाही त्याकरिता तुम्ही आधी भिवंडीकरांचं हृदयात स्थान मिळवायला हवं मग रमजान ईदला तुम्हाला आमंत्रण खास मिळणारच . मुंबईत रमजानच्या खाद्यभ्रमंतीसाठीची खास जागा म्हणजे मोहम्मद अली रोड . रमजानच्या काळात इफ्तारी , सेहरीकरिता खास मोहम्मद अली रोडची सैर करायला हरकत नाही . वीकेंडला तुम्हाला मोहम्मद अली रोडच्या चिंचोळ्या गल्लीमध्ये पाय ठेवायलाही जागा मिळणार नाही . फक्त मांसाहारी नाही तर शाकाहारींनादेखील इथे खाण्याचे पर्याय उपलब्ध आहेत . विशेषतः गोड खाणाऱ्याकरिता इथे असंख्य प्रकार उपलब्ध आहेत . नॉन व्हेज खाणाऱ्यासाठी तर तिथे पर्वणीच असते . मासे , मटणाचे , चिकनचे वेगवेगळे प्रकार मोहम्मद अली रोडच्या खाऊ गल्ल्यांमध्ये खायला मिळतात . रमजानच्या खाद्ययात्रेला जाताना त्या दिवशीचं जेवण केलं नाही तरच त्या सर्व पदार्थाना न्याय देता येईल . मोहम्मद अली रोडला गेल्यावर वेगवेगळ्या पदार्थाच्या वासानेच तुमची भूक चाळवेल . हिंदुस्थान रेस्टॉरंटच्या बाजूला गरमागरम नान सॅण्डविच , चिकन रोल , बैदा रोटी अशा खाद्यपदार्थाची रेलचेल दिसून येईल . थोडे पुढे गेल्यावर क्रिस्पी चिकन , चिकन सतायच्या व्हरायटीज मिळतील . चिकन टिक्का , चिकन हरियाली , शीग कबाब , चिकन कबाबचे वेगवेगळे प्रकार या खाद्ययात्रेत चाखायला मिळतील . किंग्ज श्वार्मामध्ये गरमागरम श्वार्मा पराठय़ासोबतचखाता येईल . जनता रेस्टॉरंटसमोरच्या गाडीवर कलेजी फ्राय , गुद्दा मसाला , भेजा फ्राय , भेजा मसाला अशा असंख्य व्हरायटी चाखता येतील . गरमागरम मालपुवा जेव्हा कढईतून निथळून बाहेर येतो , तेव्हा त्याचा खरपूस सोनेरी रंग पाहण्यासारखा असतो . मोहम्मद अली रोडवर रमजान खाद्ययात्रेत हा मालपुवा न खाणे म्हणजे आपल्या अधिक महिन्यात अनारसे न खाण्यासारखंच ! अर्थात हा मालपुवा खाण्याची पण एक पद्धत आहे . येथे बरेच जण मालपुवा रबडी बरोबर खातात . पण अस्सल खवैय्या गरमागरम मालपुवा हा जाड मलईबरोबर खातो . तुपात निथळलेला सोनेरी रंगाचा मालपुवा आणि त्यावर जाड , पांढरीशुभ्र मलई अहाहा . . हे कॉम्बिनेश्नच तुफान आहे . अर्थात हा अख्खा मालपुवा एकटय़ाने खाऊ नका . नाही तर पुढच्या पदार्थासाठी तुमच्या पोटात जागाच शिल्लक राहणार नाही . हबीब मस्जिदच्या लेनमध्ये तुम्हाला केशरी रंगाच्या हलवा - पराठय़ाच्या गाडय़ा दिसतील . क्रिस्पी गरम पराठय़ासोबत मऊ लुसलुशीत हलवा नक्कीच खाऊन बघा . सुरती बारा हंडीच्या इथे तुम्हाला वेगवेगळ्या प्रकारचे सामिष पदार्थ चाखता येतील . चुना मस्जिदच्या मुख्य दरवाजासमोर चिकन लेग फ्रायच्या गाडय़ा दिसतील . इथेही तुम्ही पुदिन्याच्या तिखट चटणीसोबत चिकन फ्राय लेगचा आस्वाद घेऊ शकता . जे . जे . जिलेबी हा अस्सल खवय्याचा अजून एक पॉइंट . आतापर्यंत तुम्ही केशरी नाहीतर पिवळी कुरकुरीत जिलेबी टेस्ट केली असेल . या दुकानासमोर थाळीमध्ये रचलेली काळसर चॉकलेटी रंगाची जिलेबी प्रथमदर्शनी तुम्हाला आवडणार नाही परंतु माव्याचा खरपूस वास तुम्हाला ती टेस्ट करायला भाग पाडेल . गरमागरम पाकातली अस्सल बुऱ्हानपुरी जिलेबी म्हणजे जिलेबीच्या रूपात अवतरलेला खव्याचा गुलाबजाम असं म्हणायला हरकत नाही . अर्थात इथे अस्सल मावा गुलाबजाम देखील मिळतात . नूर मोहम्मदी हॉटेलची नल्ली नहारी नक्कीच खायला हवी . इथे मोघलाई डिशेसही छान मिळतात . चिकन संजूबाबा ( अभिनेता संजय दत्तने सांगितलेली रेसिपी ) आणि दाल गोश्त इकडची यूएसपी आहे . हे सगळं वाचून शाकाहारी लोकांनी बिलकूल नाराज होऊ नये . रात्रभर मंद आचेवर शिजवून तयार केलेली ‘दाल घी’ तंदूरी रोटीबरोबर गरमागरम खाण्याची मजा काही औरच आहे . यानंतर तुम्ही ताज आइस्क्रीमकडे मोहरा वळवू शकता . १४५ वर्षांची परंपरा असलेले हे आइस्क्रीमचे दुकान . आजही इथे हाताने फिरवलेल्या मशीनवर तयार केलेले ताज्या फळांचे आईस्क्रीम खायला मिळेल . मोसमानुसार फळांचे आईस्क्रीम फ्लेवर्स नक्की टेस्ट करा . ‘तवक्कल स्वीट’ हे अजून एक मिठाईचे दुकान . मालपुवा , फिरनीचे विविध प्रकार , फेणी , मावा पॅटीस , दुधी हलवा या इथल्या स्पेशालिटी . बद्रीस कोल्डिंक सेंटरमध्ये तुम्ही २० प्रकारचे वेगवेगळे सोडा फ्लेवर्स टेस्ट करू शकता . येथील कोकम मसाला सोडा मस्त टँगी चवीने जिभेवर रेंगाळतो . सुलेमान मिठाईवाला हे एक मोहम्मद अली रोडवरचे आणखी एक बडे प्रस्थ . रमजानमध्ये इकडच्या वेगवेगळ्या प्रकारच्या बर्फी , फिरनी चाखण्यासारख्या आहेत . केक आणि बेकरी आयटमही इथे फ्रेश मिळतात . इथले ‘अफलातून’ नक्की पार्सल करून घ्या . एक अफलातून तुम्ही खाल्ले तर पुढचे दोन तास तुम्ही काहीही खाऊ शकणार नाही . साजूक तुपात थबथबलेले खरपूस ‘अफलातून’ ही खास मिठाई अनुभवण्याची चीज आहे . ती एखाद्या रविवारी मस्त जेवणानंतर खाण्याची राजेशाही स्वीट डीश आहे . अफलातूनचा तुकडा अलगद जिभेवर ठेवावा , त्यातील गोडवा मस्तपैकी एन्जॉय करावा , मग त्याच्या चवीची नशा हळूहळू मेंदूपर्यंत चढते आणि पुढचे दोन – तीन तास त्याच सुखात आपण निद्रादेवीच्या स्वाधीन होतो . इस्टंट झोपेसाठी ‘अफलातून’ खाल्लंच पाहिजे . परत एकदा मोहम्मद अली रोडच्या खाद्ययात्रेकडे वळू . ‘‘पाया’’ हा अतिशय टेस्टी प्रकार या ठिकाणी खायला मिळतो . वलीभाई पायावाला ( शालिमार पॉइंट समोर ) या ठिकाणाला १३२ वर्षांची परंपरा आहे . येथील पाया शोरबा नक्की चाखून पहा . यानतंर तुम्हाला मसालेदार खाण्यातून थोडी सुटका पाहिजे असेल तर नूराणी मिल्क सेंटरला भेट द्या . तेथील मसाला मिल्क , बदाम मिल्क , फिरनी सर्व एकसे बढकर एक आहेत . ‘संदल’ हा अजून एक गोड पदार्थ तुम्हाला रमजानच्या दरम्यान इथे खायला मिळेल . रमजानच्या दरम्यान बडेमियाँचा देखील स्टॉल मिनारा मस्जिद जवळ लागतो . इथे तुम्ही बैदा रोटी , चिकन भुना , चिकन टिक्का , कबाबच्या वेगवेगळ्या व्हरायटी , पाया सूप , मटन सूप ट्राय करू शकता . रमजानच्या दरम्यान नक्की चाखण्याची अजून एक सामिष डीश म्हणजे ‘हलीम’ . साजूक तुपात बनलेला हा हलीम , वर तळलेला कांदा पेरून लिंबाच्या फोडीसह तुमच्या समोर पेश करतात . या सर्व डिशेस अस्सल खानसाम्याने बनवलेल्या खाण्यात खरी मजा आहे . भेजा फ्राय , कलेजी फ्राय , खिमा , कबाब , पाया शोरबा , नल्ली नहारी , बैदा रोटी . . अशा अनेकविध समिष पदार्थाची चव चाखून झाल्यावर केशर आणि केवडा मिश्रित फिरनी मातीच्या कुल्हडमधून चाखावी . त्यात जी थोडीशी मातीची चव लागते ति जीभेवर रेंगाळत या खाऊगल्लीचा निरोप घ्यावा . . अर्थात पुढच्या रमजानला इथे परत भेटू असं वचन देत ! सैजन्य – लोकप्रभा


शरीरातील प्रतिकारशक्तीला सक्रिय करणाऱ्या काही प्रथिनांना अवरोधित ( ब्लॉक ) केल्यास शरीरामध्ये एचआयव्हीला प्रतिकार करण्याची क्षमता प्राप्त होत असल्याचे संशोधकांना आढळून आले आहे . एचआयव्हीचा संसर्ग झाल्यानंतर पहिल्या टप्प्यात शरीरातील रोगप्रतिकारक शक्ती कमी होण्यास सुरुवात होते . त्याबाबतचा हा पहिलाच अभ्यास असल्याचे कॅलिफोर्निया विद्यापीठातील सहयोगी प्राध्यापक स्कॉट किचन यांनी म्हटले आहे . आम्ही एचआयव्ही आणि कर्करोग यांचे शरीरात संक्रमण झाल्यानंतर शरीरात तयार झालेल्या प्रतिकार क्षमतेचा अभ्यास केला . एचआयव्हीचा संसर्ग झाल्यानंतर शरीरातील ‘सीडी४ टी’ पेशी शरीरात सक्रिय होऊन विषाणूला संपविण्याचा प्रयत्न करतात . मात्र पहिल्या टप्प्यात एचआयव्हीचे विषाणू प्रतिकार करणाऱ्या ‘सीडी४ टी’ पेशींना नष्ट करून टाकतो . त्यामुळे हा विषाणू शरीरभर पसरला जातो , असे संशोधकांना आढळून आले . संशोधकांनी पहिल्या टप्प्यात विषाणूची वाढ रोखण्यासाठी शरीरातील प्रतिकारशक्ती कमी केली . तसेच ‘सीडी८ टी’ पेशींना सक्रिय करून प्रतिकारशक्तीला वाढवले . करण्यात आलेल्या या अँटिरेट्रोव्हायरल उपचार पद्धतीमध्ये शरीरातील प्रतिकारशक्ती कायम राहण्यास मदत झाली . त्यामुळे एचआयव्हीविरुद्ध लढण्याची क्षमता निर्माण झाली , असे संशोधकांना यात दिसून आले . हे संशोधन वैद्यकीय तपास नियतकालिकात प्रसिद्ध करण्यात आले आहे . ( टीप : ‘ आरोग्यवार्ता ’ मधील बातम्या या जगभरातील संशोधकांनी केलेल्या वैद्यकीय संशोधनावर आधारित असतात . त्यामुळे त्यातील मतांशी ‘ लोकसत्ता ’ चा संबंध नाही . कोणताही वैद्यकीय उपचार करण्यापूर्वी आरोग्यतज्ज्ञांशी व डॉक्टरांशी सल्लामसलत करणे आवश्यक आहे . )


विम्बल्डन ग्रँडस्लॅमच्या उपांत्य फेरीचा दुसरा सामना नोवाक जोकोविच आणि राफेल नदाल यांच्यामध्ये सुरु असून यामध्ये तीन सेट पूर्ण झाले असून जोकोविच ६ - ४ , ३ - ६ , ७ - ६ च्या सेटने आघाडीवर आहे . कर्फ्यु टाइममुळे हा सामना शनिवारी पहाटे ३ . ३० वाजता थांबवण्यात आला . तो शनिवारी संध्याकाळी ५ . ३० वाजता पुन्हा पुढे सुरु होईल . या सामान्यांतील विजेता अंतिम फेरीत केविन अँडरसनशी भिडणार आहे . केविन अँडरसन आणि जॉन इस्नर यांच्यामध्ये पुरुष उपांत्य फेरीचा पहिला सामना शुक्रवारी संध्याकाळी ५ . ३० मिनिटांनी सुरु झाला . विम्बल्डनच्या इतिहासातील दुसऱ्या क्रमांकावरील सर्वाधिक वेळ गाठताना हा सामना तब्बल साडे सहा तास चालला . शुक्रवारी रात्री १२ . ३० वाजण्याच्या सुमारास तो संपला . तर नोवाक जोकोविच आणि राफेल नदाल यांच्यातील दुसऱ्या समान्याला रात्री ११ वाजता सुरुवात झाली . कर्फ्यु टाइममुळे हा सामना शनिवारी पहाटे ३ . ३० वाजता थांबवण्यात आला . दरम्यान , जोकोविच आणि नदाल यांच्यामध्ये रंगलेल्या दुसऱ्या समान्यात एकून तीन सेट झाले यामध्ये जोकोविच दोन सेट खेळला तर एक सेट नदाल . यामध्ये जोकोविच आघाडीवर असून सामना थांबवला त्यावेळी या सामन्याचा स्कोर ६ - ४ , ३ - ६ , ७ - ६ झाला होता . त्यानंतर आता शनिवारी संध्याकाळी ५ . ३० वाजता उर्वरित खेळ पुन्हा सुरु होणार आहे . त्यानंतर होणाऱ्या दोन सेटमध्ये एका सेटमध्ये जो आघाडीवर राहिल तो अंतिम फेरीत धडक मारणार आहे . यातील विजेत्याचा मुकाबला यापूर्वीच अंतिम फेरीत पोहोचलेल्या अँडरसनसोबत होणार आहे . लंडनमधील सेंटर कोर्ट येथे अंडर रुफ हा सामना शनिवारी पुन्हा सुरु होणार असून महिला एकेरीच्या अंतिम सामन्यापूर्वी हा सामना खेळवला जाईल . महिला एकेरीचा अंतिम सामना सेरेना विल्यम्स आणि अँजेलिक कर्बर यांच्यामध्ये होणार आहे .


एक राज्य एक मत आणि कूलिंग काळ ( दोन टर्ममधील कालावधी ) या संदर्भात सर्वोच्च न्यायालयाने बीसीसीआयला काही प्रमाणात दिलासा दिला आहे . दोन वर्षांपूर्वीच्या मूळ निकालात कोणताही बदल होणार नाही , परंतु या दोन शिफारशींमध्ये काही प्रमाणात फेरबदल करण्याचे संकेत सरन्यायाधीश दीपक मिश्रा , न्यायमूर्ती अजय खानविलकर आणि धनंजय चंद्रचूड यांच्या खंडपीठाने दिला . तसेच कोणत्याही संलग्न संघटनेने पुढील सूचना मिळेपर्यंत निवडणूक न घेण्याचेही आदेश दिले . लोढा शिफाराशी जाहीर झाल्यानंतर एक राज्य एक मत ही कुलिंग काळ या कळीच्या शिफारशी ठरलेल्या आहेत . एक राज्य एक मत या शिफारशीचा मुंबई तसेच संघटना नसलेल्या क्रिकेट क्लब ऑफ इंडियाला ( सीसीआय ) फटका बसलेला आहे . बीसीसीआयच्या स्थापनेत ज्यांचे योगदान आहे आणि भारतीय क्रिकेटमध्ये सर्वात जुन्या संस्था आहेत , त्यांचे स्थान विसरता येणार नाही ; असे मत खंडपीठाने मांडले . कूलींग काळाबाबत मूळ शिफारस कायम असेल , परंतु एका पदावर असलेली व्यक्ती त्या पदाचा कार्यकाळ संपल्यानंतर ती व्यक्ती दुसऱ्या पदासाठी निवडणूक लढवण्याबाबतही खंडपीठीने सूतोवाच केले . बीसीसीआयचे वकील गोपाळ सुब्रमण्यम यांनी पाच सदस्यांची निवड समिती असावी तसेच रेल्वेलाही स्वतंत्र ओळख द्यावी अशी मागणी केली . देशातील बहुतांशी अव्वल महिला खेळाडू रेल्वेत नोकरीला आहेत , असा दाखला सुब्रमण्यम यांनी दिला . बीसीसीआयशी संलग्न असलेल्या सर्व संघटनांनी स्वतःच्या घटना काटेकोर कराव्या आणि त्याद्वारे बीसीसीआयची घटना पूर्ण करण्यात मदत होईल , असेही मत खंडपीठाने मांडले .


सांघिक खेळ खेळणाऱ्या खेळाडूंपेक्षा वैयक्तिक खेळ खेळणाऱ्या खेळाडूंमध्ये औदासीन्यतेची लक्षणे अधिक प्रमाणात विकसित होत असल्याचे नव्याने करण्यात आलेल्या अभ्यासात आढळून आले आहे . जर्मनीतील म्युनिच तांत्रिक विद्यापीठाने केलेल्या सर्वेक्षणात ही माहिती समोर आली . संशोधनासाठी १६२ उत्तम खेळणाऱ्या आणि १९९ कनिष्ठ खेळाडूंचा समावेश करण्यात आला होता . तसेच यामध्ये संशोधकांनी इतर ८५ खेळाडूंचा यामध्ये तीन वेळा अभ्यास केला . तीन अभ्यास हे गुणात्मक पद्धतीने करण्यात आले . यात १३४ खेळाडूंची मुलाखत घेण्यात आली . यामध्ये त्यांना उदासीनतेची लक्षणे , त्याची कारणे यांचा अभ्यास करण्यात आला . जे खेळाडू वैयक्तिक खेळ खेळतात त्यांना सांघिक खेळ खेळणाऱ्यांच्या तुलनेत अधिक औदासीन्यतेची लक्षणे अभ्यासाात दिसून आली . खेळाबाबतचा दृष्टिकोन आणि सामन्यामध्ये खेळण्याची शैली यामुळे अधिक मोठय़ा प्रमाणात तणाव वाढत असल्याचे आढळून आले . औदासीन्यता ही तीव्र ताण घेतल्याने वाढते . औदासीन्यता ही प्रामुख्याने तरुण खेळाडूंमध्ये दिसून आली . जे तरुण वैयक्तिक खेळ खेळतात ते असुरिक्षत असल्याचे म्युनिच विद्यापीठाचे संशोधक बॅकमन यांनी म्हटले आहे . जर्मनीमध्ये आम्ही कनिष्ठ खेळाडूंसाठी वेबसाइट तयार केली असून , याच्या माध्यमातून खेळाडूंना येणारा ताण आणि इतर मानसिक समस्या याबाबत मार्गदर्शन करण्यात येईल , असे त्यांनी यावेळी म्हटले आहे . हे संशोधन ब्रिटिश मानसशास्त्रीय सोसायटीमध्ये प्रसिद्ध करण्यात आले आहे . ( टीप : ‘ आरोग्यवार्ता ’ मधील बातम्या या जगभरातील संशोधकांनी केलेल्या वैद्यकीय संशोधनावर आधारित असतात . त्यामुळे त्यातील मतांशी ‘ लोकसत्ता ’ चा संबंध नाही . कोणताही वैद्यकीय उपचार करण्यापूर्वी आरोग्यतज्ज्ञांशी व डॉक्टरांशी सल्लामसलत करणे आवश्यक आहे . )


भारतीय क्रिकेट नियामक मंडळाने देशातील क्रिकेटपटूंसाठी करारपद्धती निश्चित केली असली तरी आता ते एक पाऊल पुढे जाऊन सध्या ‘आयपीएल’मध्ये खेळत असलेल्या युवा क्रिकेटपटूंच्या कामगिरीवर नजर ठेवून आहेत . यासाठी त्यांनी २३ खेळाडू निश्चित केले आहेत . जे क्रिकेटपटू करारबद्ध नाहीत अशाच क्रिकेटपटूंचा यात समावेश करण्यात आला आहे . यामध्ये पृथ्वी शॉ , शिवम मावी या १९ वर्षांखालील क्रिकेटपटूंपासून गेल्या मोसमात देशांतर्गत स्पर्धेत सर्वाधिक धावा करणाऱ्या मयांक अगरवाल अशा खेळाडूंचा समावेश करण्यात आला आहे . राष्ट्रीय किंवा अ संघासाठी दुसरी फळी तयार करण्यासाठी ‘बीसीसीआय’ ही योजना राबवत असून , त्यांनी यासाठी तीन स्तर निश्चित केले आहेत . यामध्ये १९ वर्षांखालील , १९ वर्षांपुढील आणि सध्या ‘अ’ संघातून खेळणारे खेळाडू अशा तीन स्तरांचा समावेश आहे . आयपीएलचा व्यग्र कार्यक्रम आणि सामन्यासाठी सातत्याने करावा लागणारा प्रवास यामुळे या खेळाडूंच्या शारीरिक क्षमतेचा कस लागू शकतो . अशा व्यग्र कार्यक्रमाशी ते कसे जुळवून घेतात हे पाहण्यासाठीच ‘बीसीसीआय’चे पदाधिकारी ‘आयपीएल’मध्येच त्यांच्यावर नजर ठेवून आहेत . या खेळाडूंवर अधिक ताण पडू नये , याचीदेखील ‘बीसीसीआय’ काळजी घेत आहे . या सर्व युवा खेळाडूंसाठी प्रशिक्षण कार्यक्रमदेखील ‘बीसीसीआय’च्या राष्ट्रीय अकादमीतून तयार करण्यात आला आहे . या कार्यक्रमानुसार त्यांच्याकडून सराव करून घेण्याचे आयपीएल फ्रॅंचाइजींवर बंधनकारक आहे .


लोढा समितीच्या सुधारणांची अंमलबजावणी करताना येणाऱ्या अडचणींबाबत अहवाल तयार करण्यासाठी आयपीएलचे प्रमुख राजीव शुक्ला यांच्या नेतृत्वाखाली भारतीय क्रिकेट नियामक मंडळाने ( बीसीसीआय ) सात सदस्यीय विशेष समिती नेमली असून , भारताचे माजी कर्णधार सौरव गांगुली यांचा या समितीत समावेश आहे . टी . सी मॅथ्यू ( केरळ क्रिकेट असोसिएशनचे माजी अध्यक्ष ) , नबा भट्टाचार्जी ( मेघालय क्रिकेट असोसिएशनचे सचिव ) , जय शाह ( गुजरात क्रिकेट असोसिएशनचे सचिव ) यांना या समितीत समाविष्ट करण्यात आले असून , बीसीसीआयचे कोषाध्यक्ष अनिरुद्ध चौधरी आणि प्रभारी सचिव अमिताभ चौधरी या समितीचे समन्वयक म्हणून काम पाहतील . रविवारी मुंबईत झालेल्या बीसीसीआयच्या विशेष सर्वसाधारण समितीच्या बैठकीमध्ये ही समिती निश्चित करण्यात आली . ‘‘बीसीसीआयचे प्रभारी अध्यक्ष सी . के . खन्ना नियमितपणे या समितीच्या कार्याचा आढावा घेतील . मग हा अहवाल बीसीसीआयच्या सदस्यांकडे सादर करतील , ’’ असे अमिताभ चौधरी यांनी सांगितले . लोढा समितीच्या सुधारणांसदर्भात सर्वोच्च न्यायालयाची पुढील सुनावणी १४ जुलैला आहे . आयपीएलचे प्रायोजकत्व विवोकडे कायम नवी दिल्ली : आयपीएलचे मुख्य प्रायोजकत्व विवो या मोबाइल निर्मिती कंपनीकडे आगामी पाच वर्षांसाठी कायम ठेवण्यात आले आहे . आगामी पाच वर्षांच्या प्रायोजकत्वासाठी विवोने तब्बल ५५४ टक्के अधिक रकमेची बोली लावत हे अधिकार मिळवले आहे . आगामी पाच वर्षांसाठी विवोने तब्बल २ , १९९ कोटी रुपयांची विक्रमी बोली लावली होती .


स्पर्धेच्या हेतूवर न्यायालयाचे प्रश्नचिन्ह ; केंद्र सरकार - आरबीआयने भवितव्य ठरवावे इंडियन प्रीमिअर लीगमुळे ( आयपीएल ) सर्वसामान्यांना ‘सट्टेबाजी’ आणि ‘सामना निश्चिती’सारखे शब्द ओळखीचे झाले आहेत . त्यामुळेच या स्पर्धेमार्फत जर परकीय चलनाचा मोठा गैरव्यवहार होत असेल तर आयपीएल खेळाच्या हितासाठी आहे की नाही आणि तिचे आयोजन सुरू ठेवायचे की नाही हे ठरवण्याची वेळ आली आहे . केंद्र सरकार , रिझव्र्ह बँक ऑफ इंडिया ( आरबीआय ) आणि स्पर्धेच्या आयोजकांनी आता त्याचा विचार करावा , अशी सूचना उच्च न्यायालयाने मंगळवारी केली . परकीय चलनाच्या या गैरव्यवहाराप्रकरणी आयपीएलचे माजी अध्यक्ष ललित मोदी यांच्यावर अंमलबजावणी संचालनालयाने ( ईडी ) ‘फेमा’अंतर्गत कारवाई सुरू केली होती . मात्र या प्रकरणी साक्षीदारांची उलटतपासणी घेण्यास नकार दिल्याच्या ‘ईडी’च्या निर्णयाविरोधात मोदी यांनी उच्च न्यायालयात धाव घेतली होती . मोदी यांची ही याचिका न्यायमूर्ती सत्यरंजन धर्माधिकारी आणि न्यायमूर्ती भारती डांगरे यांच्या खंडपीठाने मंगळवारी मान्य करत त्यांना साक्षीदारांची उलटतपासणी घेण्यास परवानगी दिली . मात्र त्याचवेळी न्यायालयाने आयपीएलच्या आयोजनाबाबत आपल्या आदेशात गंभीर चिंता व्यक्त करताना त्याबाबत आवश्यक तो निर्णय घेण्याची सूचनाही केंद्र सरकार , रिझव्र्ह बँक आणि आयोजकांना केली . आयपीएलच्या माध्यमातून परकीय चलनाचा मोठा गैरव्यवहार होत असेल तर या स्पर्धेच्या आयोजनातून नेमके काय साधले जात आहे ? गेल्या १० वर्षांपासून स्पर्धेचे आयोजन केले जात असून त्याला खेळ म्हणायचे का ? याचा विचार आयोजकांनी करायला हवा . कारण हे पूर्ण बेकायदेशीर आणि कायद्याचे उल्लंघन करणारे आहे , असेही न्यायालयाने सुनावले . मोदी यांच्या विरोधात साक्ष देणाऱ्यांच्या जबाबावरच ईडीची सगळी भिस्त आहे . त्यामुळेच या साक्षीदारांची उलटतपासणी घेण्यास मोदी यांना नकार देऊन नैसर्गिक न्यायाचे उल्लंघन केले जात आहे , असे स्पष्ट करत न्यायालयाने मोदी यांची याचिका मान्य केली . तसेच प्रक्रिया फारच लांबवण्यात आल्याचे ताशेरेही न्यायालयाने ओढले . त्यामुळे २ मार्च रोजी साक्षीदारांना समन्स बजावून त्यांना उलटतपासणीसाठी हजर राहण्यास सांगावे , तसेच त्यांची उलटतपासणी १३ मार्चपर्यंत संपवण्याचे आणि संपूर्ण प्रक्रिया ३१ मार्चपर्यंत पूर्ण करण्याचेही न्यायालयाने स्पष्ट केले .


लग्न म्हटलं , की त्यात होणाऱ्या विविध परंपरा आणि प्रथा आल्याच . त्यातही लग्नबंबाळ नवरा - नवरीपेक्षा जास्त उत्साही तर वऱ्हाडीच असतात . शिव आणि गौरीच्या लग्नाच्या बाबतीतही तसेच काहीसे झाले आहे . झी मराठीवरील लोकप्रिय मालिका ‘काहे दिया परदेस’ मध्ये सध्या शिव आणि गौरीच्या लग्नाचा उस्ताह पाहायला मिळत आहे . लग्नाच्या या साऱ्या धामधुमीमध्ये शिव - गौरीचे केळवण मोठ्या उत्साहात पार पाडले आहे . साग्रसंगीत जेवणापासून ते अगदी उखाण्यांपर्यंत सारे काही या केळवणाच्या सोहळ्यात पाहायला मिळाले . झी मराठीच्या फेसबुक पेजवर पोस्ट केलेल्या एका व्हिडिओमध्ये शिव आणि गौरीचे केळवण पाहायला मिळत आहे . दरम्यान , प्रेक्षकांची या मालिकेसोबत जोडली गेलेली नाळ पाहता सध्या या लग्नसोहळ्यासाठीचे उत्साहाचे वातावरण प्रेक्षकांमध्येही तेवढेच पाहायला मिळत आहे . मालिकेच्या कथानकामध्ये आधी गौरीच्या वडिलांना असलेला शिवचा विरोध त्यात वहिनींनी रचलेले कुटील डाव , शिवच्या अम्माचा असलेला या लग्नाला विरोध आणि गौरीबद्दलचा त्यांच्या मनातील तिरस्कार अशा अनेक अग्निपरीक्षा पार करत शिव गौरीचं हे नातं आता लग्नाच्या मांडवात आलं आहे . हे लग्न जरी पार पडत असलं तरी शिवच्या अम्माच्या मनातला गौरीबद्दलचा राग अजूनही कमी झालेला नाही . हा विवाह सोहळा आनंदात पार पडणार की अम्मा परत एखादी नवी खेळी खेळणार ? आणि यात निशा वहिनीचा सहभाग असणार का ? हे एका विशेष भागातून बघायला मिळणार आहे . शिव गौरीचा हा शानदार विवाह सोहळा प्रेक्षकांना रविवारी म्हणजे ९ ऑक्टोबरला दोन तासांच्या विशेष भागात रात्री ७ ते ९ या वेळेत बघायला मिळणार आहे .


आहारात टोमॅटो आणि फळांचा विशेषतः सफरचंदाचा समावेश धूम्रपान करणाऱ्यांच्या फुप्फुसांचे नुकसान भरून काढण्यासाठी फायदेशीर असल्याचे एका अभ्यासात आढळून आले आहे . पूर्वी धूम्रपान करणाऱ्यांनी आहारात टोमॅटो आणि फळांचा समावेश अधिक केल्याने त्यांच्यात नैसर्गिकरीत्या फुप्फुसांची कार्यक्षमता ढासळण्याची प्रक्रिया मंदावत असल्याचे अमेरिकेच्या जॉन्स हॉपकिन्स ब्लुमबर्ग स्कूल ऑफ हेल्थ येथील संशोधकांना आढळून आले . जे लोक दिवसाला दोन टोमॅटो किंवा ताज्या फळांचे सेवन करतात त्यांच्या तुलनेने फळांचे कमी सेवन करणाऱ्यांमध्ये फुप्फुसांची कार्यक्षमता मंदावण्याचे प्रमाण जास्त असते . या संशोधनात लोकांच्या इतर आहार सवयींबाबतदेखील विचारणा करण्यात आली होती . या वेळी प्रक्रिया केलेली फळे किंवा भाज्या उदा . टोमॅटो सॉस यांच्या तुलनेत ताज्या भाज्या आणि फळेच फायदेशीर ठरत असल्याचे आढळून आले . त्याचप्रमाणे जे लोक पूर्वी धूम्रपान करीत होते किंवा ज्यांनी कधीही धूम्रपान केले नाही त्यांच्यातदेखील जास्त टोमॅटोच्या सेवनामुळे फुप्फुसांची कार्यक्षमता ढासळण्याचा वेग मंदावत असल्याचे आढळून आले . आहारात फळे आणि भाज्यांचा समावेश केल्याने नैसर्गिकरीत्या फुप्फुसांची कार्यक्षमता कमी होण्याचा वेग मंदावतो , असे जॉन्स हॉपकिन्स येथील सहायक प्राध्यापिका वेनेसा गार्सिया लार्सन यांनी सांगितले . हा अभ्यास श्वसनरोगाचा संभाव्य धोका असणाऱ्यांसाठी योग्य आहार किती महत्त्वाचा आहे याला पाठिंबा देतो . या अभ्यासासाठी संशोधकांनी २००२ मध्ये ६५० लोकांच्या आहार आणि फुप्फुसांच्या कार्यक्षमतेचे मूल्यमापन केले होते . दहा वर्षांनंतर पुन्हा या लोकांवर त्याचप्रकारे मूल्यमापन करण्यात आले . आहारातील पोषक तत्त्वे धूम्रपानामुळे झालेले नुकसान भरून काढण्यास मदत करीत असल्याचे या अभ्यासामुळे समोर आले आहे .


इंग्लंडमध्ये झालेल्या क्रिकेट विश्वचषकातील दोन सामन्यांमध्ये मला समाधानकारक कामगिरी करता आली नव्हती . मी फार निराश झाले होते . त्या वेळी मी प्रशिक्षक तुषार आरोठे यांना संघात स्थान देऊ नका , अशी विनंती केली होती , पण प्रशिक्षकांनी माझ्यावर विश्वास ठेवला , मला पाठिंबा दिला आणि त्यामुळेच मला विश्वचषकाच्या अंतिम फेरीपर्यंत खेळता आले , असे भारताची अनुभवी वेगवान गोलंदाज झुलन गोस्वामीने सांगितले . ‘विश्वचषकाच्या सुरुवातीलाच मी निराश झाले होते . त्या वेळी माझ्या मनात विचार आला की , जर माझ्याकडून चांगली कामगिरी होत नसेल तर दुसऱ्या खेळाडूला संधी देण्यात यावी . कारण अनुभव गाठीशी असला तरी संघात जागा अडवण्यात मला काहीही रस नव्हता . संघाच्या भल्याचा विचार करून मी प्रशिक्षकांना मला न खेळवण्याबद्दल सांगितले होते , पण त्यांना माझ्या गुणवत्तेवर विश्वास होता . त्यांनी मला समजावले . पाठिंबा दिला . तूच भारताच्या गोलंदाजीचे सारथ्य करणार , असा आत्मविश्वास दिला . त्यानंतर माझ्याकडून चांगली कामगिरी झाली . या साऱ्याचे श्रेय प्रशिक्षक आणि कर्णधार मिताली राज यांना द्यायला हवे , ’ असे झुलन म्हणाली .


भारतीय क्रिकेट संघाचा कर्णधार आणि बॉलिवूड अभिनेत्री अनुष्का शर्मा हे सोशल मीडियावर चर्चेत असणारं जोडपं आहे . अनेकदा विराट आणि अनुष्काने अनेक सामाजिक विषयांवर आपल्या सोशल मीडिया अकाऊंटवर भाष्य केलं आहे . स्वच्छ भारत अभियानासंदर्भातही या दोन्ही सेलिब्रेटींनी वारंवार आपला पाठींबा दर्शवला आहे . आपल्या चाहत्यांमध्ये ‘विरुष्का’ या नावाने प्रसिद्ध असणारी जोडी पुन्हा एकदा चर्चेत आली आहे . अनुष्का शर्मा आणि विराट कोहली गाडीतून प्रवास करताना , एक व्यक्ती प्लास्टिकचा कचरा रस्त्यावर फेकत असल्याचं अनुष्काच्या लक्षात आलं . यानंतर अनुष्काने त्या व्यक्तीची चांगलीच खरडपट्टी काढली . विराटने या घटनेचा व्हिडीओ काढत आपल्या सोशल मीडिया अकाऊंटवर टाकला आहे . त्याच्या या व्हिडीओला अनेकांनी आपली पसंती दर्शवली असून चाहत्यांनी अनुष्काचं कौतुक केलं आहे . यानंतर विराट कोहलीनेही आपल्या ट्विटर अकाऊंटवर लोकांना स्वच्छतेसाठी पुढाकार घेण्याचं आवाहन केलं आहे . कित्येक लोकं आपल्यासमोर होत असलेली घाण पाहून शांत राहण्याचं पसंत करतात . मात्र आपल्यासमोर कोणीही कचरा करत असेल तर ते थांबवण्याचं धाडसं आपल्यात असायला हवं असं विराटने म्हटलं आहे . याआधीही विराट आणि अनुष्का यांनी पर्यावरण बचाव , स्वच्छ भारत यांसारख्या अनेक अभियानांमध्ये सहभाग नोंदवला आहे .


उत्तम शारीरिक आणि मानसिक आरोग्यासाठी शांत झोप लागणे नक्कीच आवश्यक असते . पण कित्येकदा असा शांत झोपलेला माणूस घशातून खर्जातला , तालबद्ध , मोठा आवाज काढून घोरतो आणि आजूबाजूच्यांचीही झोप उडवतो . घोरणाऱ्या व्यक्तीला गाढ झोप लागल्यामुळे पत्ताही नसतो की आपण एवढे नादबद्ध घोरतोय . या घोरण्यावर घराघरांमध्ये अनेक चर्चा रंगतात . मग काहीजण आपल्याला घरगुती उपायही सुचवतात . मात्र वैद्यकीयदृष्ट्या घोरणे हा एक आजार समजला जातो . त्यामुळे त्याची विशिष्ट लक्षणे आणि उपाय आहेत . ते समजून घेणे आवश्यक असते . या घोरण्याच्या विकाराकडे वेळीच लक्ष न दिल्यास अनेक शारीरिक समस्या उद्भवू शकतात . या समस्यांना सामोरे जावे लागू शकते १ . उच्च रक्तदाब २ . हृदयविकार ३ . श्वसनरोध - याला ‘स्लीप अॅप्निया’ म्हणतात . यामध्ये झोपेत श्वास अचानक पूर्ण बंद होतो . ४ . पक्षाघात - अर्धांगवायूचा झटका ५ . घोरण्यामुळे श्वसनमार्गावर ताण निर्माण होतो आणि शरीराला प्राणवायूचा पुरवठा कमी होतो . साहजिकच हृदयाच्या कार्यावर त्याचा अनिष्ट परिणाम होतो . ६ . दिवसा दम लागणे , झोप पूर्ण होऊनही ती पूर्ण न झाल्यासारखे वाटणे , कामात लक्ष न लागणे , विद्यार्थ्यांचे शाळा - कॉलेजात दुर्लक्ष होणे ७ . मानसिक चिडचिड , चिंता , नैराश्य या समस्या निर्माण होतात . घोरणे टाळण्यासाठी १ . बेसुमार वजनवाढ , विशेषतः पोटाचा घेर सुटल्याने हा त्रास होतो . त्यामुळे व्यायाम करून वजन कमी करावे . २ . पोटाच्या व्यायामाकडे विशेष लक्ष द्यावे . पोटासाठी विशिष्ट योगासने , अॅबडॉमिनल क्रन्चेस उपयुक्त ठरू शकतात . ३ . पन्नाशीच्या पुढील व्यक्तींनी एक तास भरभर चालण्याचा व्यायाम करावा . ४ . झोपताना उताणे झोपल्यास घोरणे नक्की सुरू होते . त्यामुळे कुशीवर झोपावे . आपल्या समवेत झोपलेल्या व्यक्तीने घोरण्याची तक्रार केल्यास कुशी बदलून झोपावे . ५ . जर तुम्ही घोरताय म्हणून उठवले गेलात तर थोडे उठून बसा , पाणी प्या आणि कूस बदलून झोपा . ६ . सर्दीने नाक चोंदल्यामुळे तोंडाने श्वास घेतला जातो आणि घोरण्याचा प्रकार होऊ शकतो . याकरिता सर्दी झाली असल्यास रात्री झोपण्यापूर्वी कोमट पाण्याच्या गुळण्या कराव्यात आणि गरम पाण्याचा वाफारा घ्यावा . ७ . सर्दीने नाक जास्तच चोंदत असेल तर डॉक्टरांच्या सल्ल्याने नाकात फवारण्याचा नेझल - स्प्रे वापरावा . ८ . नाकात घुसवून वापरण्याची तथाकथित इन्हेलर्स वापरू नयेत . त्याने काही क्षणांसाठी नाक मोकळे होते , पण पुन्हा दुपटीने ते चोंदते . ९ . सतत वरचेवर ज्यांना सर्दी होते अशांचे नाकाचे हाड वाढलेले असते . त्यांनी त्यासाठी तपासणी करून आवश्यक असल्यास शस्त्रक्रिया करून घ्यावी . १० . झोपेत घोरताना जर श्वास बंद पडत असेल , तो स्लीप अप्निया असतो . याकडे दुर्लक्ष न करता त्वरित डॉक्टरांच्या सल्ल्याने उपचार करावेत . डॉ . अविनाश भोंडवे , फॅमिली फिजिशियन


दिवसभरात एका व्यक्तीने ३ ते ४ लिटर पाणी पिणे आवश्यक असते असे आपण वारंवार ऐकतो . शरीरातील सर्व क्रिया योग्य पद्धतीने होण्यासाठी शरीराला पाण्याची आवश्यकता असते . तांब्याच्या भांड्यातील पाणी आरोग्याला लाभदायक असते असेही घरातील ज्येष्ठ मंडळींकडून सांगितले जाते . पण याचे नेमके फायदे काय हे मात्र आपल्यातील अनेकांना माहित नसते . पाहूयात काय आहेत तांब्यातील पाणी पिण्याचे फायदे… १ . रात्री झोपताना पाणी तांब्याच्या भांड्यात भरुन ठेवल्यास शरीराच्या अनेक तक्रारी औषधाविना बऱ्या होतात . या पाण्यामुळे शरीरातील विषारी घटक बाहेर फेकले जातात . त्यामुळे शरीर शुद्ध होण्यास मदत होते . २ . सांधेदुखी ही सध्या अतिशय सामान्य तक्रार झाली आहे . तांब्याच्या भांड्यात पाणी प्यायल्याने शरीरातील युरीक अॅसिड कमी होण्यास मदत होते . त्यामुळे सांधेदुखीच्या तक्रारीपासून आराम मिळण्यास मदत होते . अर्थायटीस किंवा सांधेदुखीच्या समस्या दूर होण्यास याची मदत होते . ३ . ज्यांना वारंवार कफ होतो अशांसाठीही तांब्यातील पाणी अतिशय उपयुक्त असते . ८ तास पाणी तांब्याच्या भांड्यात ठेवल्यास त्यातील आवश्यक ते घटक पाण्यात उतरतात त्यात तुळशीचे पान टाकून ते प्यायल्यास कफाच्या समस्येपासून आराम मिळतो . ४ . तांब्याच्या भांड्यातील पाणी प्यायल्याने चेहऱ्यावर लवकर सुरकुत्या येत नाहीत . चेहऱ्यावरील मृत त्वचा निघून जाण्यास यामुळे मदत होते तसेच चेहरा तजेलदार दिसतो . त्यामुळे चेहऱ्याचे सौंदर्य टिकवायचे असल्यास तांब्याचे पाणी पिणे आवश्यक असते . ५ . सध्या जीवनशैलीचा वेग वाढल्याने अनेकांच्या हृदयावर ताण येण्याचे प्रमाण वाढले आहे . यामुळे कोलेस्टरॉलची पातळी वाढणे , हृदयविकार यांसारख्या समस्या निर्माण झाल्या आहेत . या सर्व समस्यांवर तांब्याच्या भांड्यातील पाणी प्यायल्यास त्याचा शरीराला उत्तम फायदा होतो . ६ . थायरॉईडच्या त्रासापासून सुटका करुन घेण्यासाठी तांब्यातील पाणी पिणे उपयुक्त ठरते . हार्मोनचा समतोल राखण्यासाठी असे पाणी उपयोगाचे असल्याने थायरॉईडचा त्रास असणाऱ्यांनी रात्री तांब्याच्या भांड्यात ठेवलेले पाणी प्यावे . ( ही बातमी संशोधकांनी केलेल्या वैद्यकीय संशोधनावर तसेच तज्ज्ञांच्या मतांवर आधारित आहे . त्यातील मतांशी ‘लोकसत्ता ऑनलाइन’चा संबंध नाही . त्यामुळे कोणताही वैद्यकीय उपचार करण्यापूर्वी आरोग्यतज्ज्ञांशी व डॉक्टरांशी सल्लामसलत करणे आवश्यक आहे . )


महाराष्ट्राने राष्ट्रीय कबड्डी स्पर्धेतील आपली घोडदौड दिमाखात चालू ठेवत उपांत्य फेरीत प्रवेश केला . महाराष्ट्राने यजमान राजस्थानवर ३५ - २३ असा १२ गुणांनी मोठा विजय संपादन केला . यापूर्वी महाराष्ट्राने २००७ मध्ये अमरावतीमधील स्पर्धेत दिल्लीला हरवून विजेतेपद मिळविले होते . त्यानंतरची ही सर्वोत्तम कामगिरी आहे . आता महाराष्ट्राची सेनादलाशी लढत होईल . दुसरा उपांत्य सामना रेल्वे - हरियाना असा होईल . दिल्लीविरुद्ध चमकलेल्या काशिलिंग आडके व मंगेश भगत या दोघांच्या खोलवर चढायांचा मोलाचा वाटा होता . काशिलिंगचे बोनससह नऊ गुण व सातही टचपॉइंट जिंकलेल्या मंगेशच्या आक्रमक चढायांसमोर राजस्थान हतप्रभ झाला . विकास काळे , गिरीश इरनाक व नीलेश शिंदे यांच्या पकडींची सुरेख साथ मिळाली . राजस्थानच्या अनुभवी जसवीर सिंगला एकही गुण मिळविता आला नाही . त्यातच त्यांचा हुकमी एक्का दिपक हुडा दुखापतीमुळे चढाई करु शकला नाही . याचा फायदा महाराष्ट्राने पुरेपूर उठविला . त्याआधी बाद फेरीत महाराष्ट्राने दिल्लीचे आव्हान एकतर्फी लढतीत ३४ - १७ असे परतवून लावले . महाराष्ट्राच्या मंगेश भगत आणि काशिलिंग आडके यांच्या चौफेर चढायांनी दिल्लीचा बचाव खिळखिळा केला होता . मंगेशने मिळविलेले ‘टच’ आणि आडकेचे ‘बोनस’ पॉइंट यामुळे महाराष्ट्राचा गुणफलक झटपट वाढत होता . त्याच वेळी सोमशेखर आणि रोहित चौधरी हे दिल्लीचे अनुभवी खेळाडू महाराष्ट्राचे सुरक्षा कवच भेदू शकले नाहीत . कर्णधार विकास काळे , नीलेश शिंदे आणि गिरीश इरनाक यांनी दिल्लीच्या चढाईपटूंची कोंडी केली . त्यापूर्वी महाराष्ट्राने विश्वकरंडक स्पर्धेत भारताच्या विजयाचा हीरो ठरलेल्या अजय ठाकूरच्या हिमाचल प्रदेश संघाचा ३४ - ३१ असा पराभव करून गटातील आपले अपराजित्व कायम राखले होते . अजयला या सामन्यात सूरच गवसला नाही . त्याच्या चार वेळा पकडी करून महाराष्ट्राने हिमाचल प्रदेशवर कायम दडपण ठेवले . या सामन्यातही नीलेश शिंदे आणि गिरीश इरनाक यांचा बचाव आणि काशिलिंग आडके , नीलेश साळुंखेच्या चढाया निर्णायक ठरल्या होत्या . महाराष्ट्राने गटात यापूर्वी कर्नाटक , पंजाब , बिहार , त्रिपुरा या संघांवरदेखील एकतर्फी विजय मिळविला .